A Majsai Úti iskola adománya az újszülött osztály számára

A Szabadkai Közkórház újszülött osztályát támogatták a helyi Majsai Úti Általános Iskola tanulói, a szülők és az iskola dolgozói.

A gyerekhét ideje alatt jótékonysági akciót szerveztek, a bevételt eszközvásárlásra fordították. Egy pulzoximétert és négy ujjszenzort vásároltak. Az adományt ma adták át az iskola képviselői. Facebook-posztjukban azt írták, örülnek, hogy ismét bebizonyíthatták, hogy együtt erősebbek vagyunk.

Tegnap adományt adott át a szabadkai Majsai Úti Általános Iskola.

Tegnap október 19-e, kedd volt.
A Szabadkai Közkórház újszülött
osztálya számára adta át az adományt
a Majsai Úti iskola igazgatónője és tanárai.
A gyerekhét idején az iskola jótékonysági akciót szervezett.
A jótékonysági akción pénzt gyűjtöttek
az iskola tanulói, a szülők és a tanárok is.
A jótékonysági akcióból összegyűjtött pénzből
az újszülött osztály számára orvosi eszközöket
vásárolt a Majsai Úti iskola.
Az adományt tegnap délután adta át
az iskola igazgatónője és tanárai
az újszülött osztály orvosainak és nővéreinek.
A szabadkai Majsai Úti iskola Facebook-oldalára
azt írták, örülnek, hogy megmutathatták,
hogy együtt erősebbek vagyunk.


Hogy halad a Szabadkai Népszínház újjáépítése?

Az újjáépítési munkálatok befejezését követően három terme, egy nagy-, egy kamara- és egy koncertterme lesz a Szabadkai Népszínháznak.

Az építkezés nyolcadik és kilencedik fázisára teljes mértékben biztosítva vannak az anyagi eszközök, ezek a munkálatok az idén el is kezdődhetnek. Az utolsó, tizedik fázis a hangversenyterem berendezése lesz, ez még elhúzódhat, de a nagyterem és a kamaraterem felszerelésével már funkcióba helyezhetik az épületet.
Hamarosan következik a színháztermek felszerelése, illetve a kilencedik fázisban az épület kommerciális részének kialakítása. Ez a tervek szerint még az idei év első felében elkezdődne. A pénz megvan hozzá. A köztársasági költségvetésből 350 millió, a tartományiból 400 millió dinárt biztosítottak, míg Szabadka Város a munkálatok tíz százalékát finanszírozza. Az épületben kialakítandó üzlethelyiségek bérlői csak meghatározott tevékenységekkel foglalkozhatnak.
Stábunk ma bejárta a Szabadkai Népszínházat. Megmutatjuk, hol tart az építkezés, és milyen tartalmakat nyújt majd a felújított épület. Ezt követően pedig a dr. Pásztor Bálinttal, a szabadkai VKT elnökével és a VMSZ alelnökével készült interjút láthatják, melyben a politikus beszél a palicsi turisztikai beruházásokról és a Városi Könyvtár homlokzatának felújításáról is.

A Szabadkai Népszínház újjáépítési munkálatai az idei évben folytatódnak.

Idén 2021 van.
A Szabadkai Népszínházban
3 új nagyterem lesz kiépítve.
A termek építésére
már megvan a szükséges
pénzösszeg.
A Szabadkai Népszínházban
lesz 1 nagyterem,
1 kamaraterem és
1 hangversenyterem.
A kamarateremben
zenei előadások és
koncertek lesznek tartva.
A népszínház újjáépítésének
utolsó része a hangversenyterem
berendezése lesz.
Ez még később lesz.
A nagyterem és a kamaraterem
felszerelése akár már idén is
befejeződhet.
Nemsokára megkezdődhet
a színháztermek felszerelése is.
A tervek szerint ezek
a munkálatok már
az idei év első felében elkezdődnek.
A 2021-es év első fele
januártól júniusig tart.
A Szabadkai Népszínházban
üzlethelyiségek is lesznek.


Hivatalos: Szombattól kérik a védettségi igazolást

Hétfőtől pedig már pénzbírságot is kiszabhatnak azokra, akik nem tartják be az intézkedést.

Szombattól kötelező a védettségi igazolás a szerbiai vendéglátóipari egységekben 22 óra után, hétfőtől pedig már pénzbírságra számíthatnak azok, akik nem tartják be az intézkedést - erről döntöttek a szerb kormány ülésén. Az illetékesek közleményében az áll, hogy a második és a harmadik dózis felvételéről szóló igazolás is érvényes, valamint a 72 óránál nem régebbi negatív PCR-teszt, vagy 48 óránál nem régebbi antigén tesztet is elfogadják. Ezek a dokumentumok valamelyikre mellett érvényes személyazonosságot igazoló okmányt is fel kell mutatni a szórakozóhelyeken. Úgy fogalmaznak, hogy az intézkedést csak akkor vonják vissza, ha a lakosok többsége beoltatja magát.

A szerb kormány is elfogadta a védettségi igazolások bevezetését

A szerb kormány hivatalosan is elfogadta a védettségi igazolások bevetését Szerbiában.

A szerb kormányban azok a politikusok vannak,
akik döntéseikkel irányítják az országot.
Szombattól kérik a védettségi igazolásokat Szerbiában.
Szombat október 23-a, holnap lesz.
Szombattól kötelező a védettségi igazolás
a szerbiai vendéglátóipari egységekben
este 10 óra után.
Vendéglátóipari egység például az étterem,
a kávézó, a pizzéria.
A védettségi igazolás azt mutatja,
hogy az ember felvette a koronavírus elleni védőoltást.
A védettségi igazolás azt mutatja,
hogy az ember volt már koronavírusos.
Hétfőtől már pénzbüntetést is kaphatnak
azok a személyek, akiknek este 10 óra után
nincs védettségi igazolásuk a vendéglátóipari egységben.
Hétfő október 25-e lesz.
A második adag és a harmadik adag vakcina
felvételéről szóló igazolás is érvényes lesz.
Este 10 óra után az is beléphet,
aki 72 óránál nem régebbi negatív
PCR-teszttel rendelkezik.
72 óra 3 napot jelent.
PCR-teszt koronavírustesztet jelent.
A negatív PCR-teszt azt mutatja, hogy az ember nem beteg.
Este 10 óra után az is beléphet,
akinek 48 óránál nem régebbi antitest tesztje van.
48 óra 2 napot jelent.
Az antitest teszt azt mutatja,
hogy az ember már volt koronavírusos beteg,
ezért szervezetének védettsége van a betegség ellen.
A szórakozóhelyeken a védettségi igazolás mellett
fel kell mutatni 1 másik hivatalos és érvényes
személyazonosságot igazoló okmányt is.
Személyazonosságot igazoló okmány
például az igazolvány vagy az útlevél.
A szerb kormány szerint ezeket a szigorításokat
csak akkor szüntetik meg,
ha a lakosok többsége beoltatja magát
a koronavírus elleni védőoltással.


Jótékonysági koncert két beteg gyermek gyógyulásáért

Jótékonysági koncertet tartott tegnap este a szabadkai Városháza dísztermében a Széchenyi István Általános Iskola. A befolyt összeget beteg gyerekek, Lea és Damjan gyógyítására ajánlják fel.

Még el sem kezdődött a koncert, de már telt házas volt az esemény a szabadkai Városháza dísztermében, ahová rengeteg szülő és gyermek érkezett a jó cél érdekében. A koncerten több híres filmsláger és popzene csendült fel nagyzenekari hangszerelésben. A résztvevők többek között Elvis Presley- és Cindy Lauper-slágereket, vagy például a Rózsaszínű párduc főcímzenéjét hallhatták. A karmester Tamás Sándor, a szabadkai Széchenyi István Általános Iskola zenetanára volt. „Nagyon sokat és gyakoroltak és mikor megtudták, hogy milyen alkalomból lesz, akkor komolyan vették, rendszeresen jártak és nem kellett nekik könyörögni, hogy gyakoroljanak.”
Weiss Vesna, a Széchenyi István Általános iskola igazgatója is csatlakozott a zenekarhoz a fuvolájával. A jótékonysági koncert teljes bevételét két beteg diák, Gresak Lea és Damjan Kiseli gyógyításának finanszírozására ajánlják fel.
Weiss Vesna, igazgató, Széchenyi István Általános Iskola, Szabadka: „Reméljük, hogy sikerülni fog ez a koncert, mert meg akarjuk mutatni, hogy segítőkészek vagyunk egyrészt. Másrészt szeretnénk megmutatni, hogy mit tudunk, úgyhogy készültünk, és majd meglátjuk, hogyan fog ez működni.”
Az estén az iskola 32 tagú zenekara mellett 8 diák ütős hangszeren is megmutatta tehetségét. Csatlakoztak hangszerükkel, énekhangjukkal a tanárok, több szülő, az intézmény egykori tanulói és a Kosztolányi Dezső Tehetséggondozó Gimnázium növendékei is.

Jótékonysági koncert a szabadkai Városháza dísztermében

A szabadkai Városháza díszterme az a hely, ahol ünnepi és zenés programok vannak.

A jótékonysági koncert egy olyan zenés előadás, ahol embereken segítenek.
A Széchenyi István Általános Iskola tanulói és tanárai zenéltek.
A Kosztolányi Dezső Tehetséggondozó Gimnázium tanulói és tanárai is zenéltek.
Az előadáson sok ember volt.
Híres filmek zenéit és pop zenéket hallhattak az emberek.
A pop zene a mai diszkó dalokat jelenti.
Weiss Vesna is zenélt a koncerten.
Weiss Vesna a Széchenyi István Általnáos Iskola igazgatónője.
Weiss Vesna elmondta, hogy a tanulók sokat gyakoroltak a jótékonysági koncertre.
A koncertért belépőt kellett fizetni.
A belépő egy jegy, amivel az ember be tud menni a koncertre.
A belépők árát Lea és Damjan gyógyítására adták oda.
Lea és Damjan olyan tanulók, akiknek a betegségét meg kell gyógyítani.


Humanitárius kosárlabdatorna Palicson

Pénzt gyűjtenek egy betegség miatt bevétel nélkül maradt és egy düledező szabadkai házban élő kétgyermekes családnak.

Háromnapos humanitárius kosárlabdatorna kezdődött Palicson. Lelkes fiatalokból álló önkéntesek, a makkhetesi helyi közösség és a városi önkormányzat támogatásával kezdeményezték a torna megrendezését,
A 95 százalékos látáskárosodásban szenvedő Gabrić Melinda hálás a kosárlabdatorna szervezőinek és résztvevőinek, hiszen több mint százéves omladozó családi házuk már szinte lakhatatlan. Két kiskorú gyermekük van, de az édesanya és az édesapa is betegek, jövedelmük nincs. „Én meg a nagyobbik kislány, nekünk szembetegségünk van, nagyon keveset látunk, a férjem meg tüdőbeteg, a legkisebbik lányunk pedig hála Istennek, ő egészséges.”
Az édesanya és nagyobbik lányának szembetegsége örökletes, és nem gyógyítható. Lelkes szabadkai és palicsi fiatalok döntöttek úgy, hogy felkarolják a családot, és amatőr sportcsapatok részvételével és támogatásával jótékonysági tornákat szerveznek, először kosárlabdában. Dragana Andrić, szervező: „Ennek a tornának a célja pénzeszközök gyűjtése a Gabrić család részére, hogy tudjunk rajtuk úgy-ahogy segíteni mi, szabadkai és palicsi polgárok. Személyes hozzájárulásunkkal szeretnénk kényelmesebb és minőségibb életet biztosítani a Gabrić családnak.”
A háromnapos kosárlabdatornát Szabadka polgármestere nyitotta meg. Stevan Bakić kiemelte, az önkormányzat költségvetésében nincsenek konkrét eszközök előlátva egy-egy rászoruló család megsegítésére, de a sportpályák felújításával, mint amilyen a palicsi Janko Pejanović sportkomplexum is, lehetőség válik jótékonysági sportrendezvények megszervezésére. „Az a beruházás, amelyet néhány éve valósított meg a város, amely ezeknek a kosárlabda- és sportpályáknak a felújítását eredményezte, jó húzásnak bizonyult, mivel mostanság gyakran gyűlünk itt össze, egyrészt versenyeket, fiatalok találkozóit szervezzük itt, vagy éppen humanitárius tornákat, mint amilyen a mostani is.”
A háromnapos palicsi jótékonysági kosárlabdaverseny vasárnapig tart. Összesen tíz csapat jelezte részvételét, ők már befizették a négyezer dináros csapatonkénti részvételi díjat. Ezt a pénzösszeget, illetve azt, ami majd az adományokból befolyik, a mélyszegénységben élő makkhetesi Gabrić családnak fogják átutalni, akiknek először egy új, családi montázsházat szeretnének vásárolni.

Jótékonysági kosárlabdatorna Palicson

Tegnap jótékonysági kosárlabdatorna kezdődött Palicson.

Tegnap július 16-a, péntek volt.
A jótékonysági kosárlabdatorna 3 napig tart.
A jótékonysági kosárlabdatorna vasárnap fejeződik be.
Vasárnap július 18-a, holnap lesz.
A kosárlabdatornán pénzt gyűjtenek
egy szegény sorsú 2 gyermekes család részére.
A családban az édesanya és az édesapa
betegség miatt nem tudnak dolgozni.
A család 1 düledező, rossz állapotban lévő házban él.
A jótékonysági kosárlabdatornát
jó szándékú fiatalokból álló önkéntes csapat,
a makkhetesi helyi közösség és Szabadka város szervezte meg.
Gabrić Melinda látássérült nő.
Melinda betegsége miatt nagyon keveset lát,
ezért nem tud dolgozni.
Melinda kislánya is látássérült.
Melinda férje tüdőbeteg, ezért ő sem tud dolgozni.
Melindáék legkisebb lánya szerencsére egészséges.
A kosárlabdatornából összegyűjtött pénzt
a szegény sorsú Gabrić család fogja megkapni.
Gabrić Melinda elmondta, nagy segítség számukra
a jótékonysági kosárlabdatornából összegyűjtött pénz.
A szervezők az összegyűjtött pénzből
új családi montázsházat szeretnének vásárolni a Gabrić családnak.
Pénteken a jótékonysági kosárlabdatornát
Szabadka polgármestere, Stevan Bakić nyitotta meg.
A polgármester elmondta, hogy Szabadka városának
fontos a szegény sorsú családok támogatása és segítése.


Oltóbusz az újvidéki nejlon piacon

Már az újvidéki nejlon piacon lévő mobil oltóponton is felvehető a koronavírus elleni védőoltás. A hétvégén egy oltóbusz várja a lakosságot, akik a Pfizer és a Sinopharm oltóanyagai közül választhatnak.

Az újvidéki nejlon piacon minden hétvégén több ezer ember fordul meg. Mivel a koronavírus-járvány ellen csak a tömeges immunizálás lehet a megoldás, pont ezt a tömeget szeretnék megcélozni, ezért helyezték ki az újvidéki oltóbuszt erre a helyre.
Az oltóbuszban két vakcina közül lehet választani. A Pfizer és a Sinopharm oltóanyagai elérhetők. A 78 éves Jelena Bozejac a Pfizer első dózisát vette fel.
„Már régóta szerettem volna felvenni a vakcinát, de nem mentem el, pont azért, mert vártam az ilyen egyszerűbb körülményeket, hogy ne kelljen messzire mennem, és senkit ne terheljek le ezzel.”
Bojana Pastor januárban esett át a betegségen. Annak ellenére, hogy magas az antitestszáma, mindenképpen szerette volna felvenni a koronavírus elleni védőoltást is.
„A vakcina nagyon fontos, a fertőzés miatt, az egészség miatt, a mi egészségünk miatt. Nagyon fontos, hogy védettek legyünk. Ez nem egy kitalált dolog, ezt a vakcinát minden embernek fel kellene vennie a világon. Mi Szerbiában rendkívül kiváltságosak vagyunk, nem hiszem, hogy másik országban van még ilyen lehetőség.”
Az oltóbusznál a tapasztalatok szerint nincs tömeg, nem kell sokat várakozni. Az egész folyamat legfeljebb húsz percet vesz igénybe. A mobil oltópont következő állomása az Újvidéki Strand lesz.

Oltóbusz az újvidéki nejlon piacon

A hétvégén az újvidéki nejlon piacra parkolt le az oltóbusz.

Hétvége szombat és vasárnap.
Ma június 6-a, vasárnap van.
Az oltóbuszban is fel lehet venni
a koronavírus elleni védőoltást.
Az újvidéki nejlon piacon lévő oltóbuszban
a Pfizer és a Sinopharm védőoltások közül
választhatnak a lakosok.
Az újvidéki nejlon piacra minden hétvégén
több ezer ember látogat el.
Azért parkolt a nejlon piacra az oltóbusz,
mert itt sok ember felveheti a védőoltást.
Így az emberek védekezni tudnak a koronavírus ellen.
Az oltóbusznál nincs tömeg, és nem kell
sokat várakozni a vakcinára.
Az oltóbuszban maximum 20 percig tart,
hogy az ember megkapja a védőoltást.
Az oltóbusz következő állomása az újvidéki strand lesz.


Még ma lehet igényelni a 100 euró értékű állami támogatást

A 100 eurós állami támogatás igénylésének határideje ma éjfélkor jár le.

Azok a szerbiai, állandó lakóhellyel rendelkező felnőttkorú polgárok, akik eddig nem jelentkeztek az egyszeri pénzsegélyért, még ma megtehetik a 0800/101-100 telefonszámon vagy a Kincstári Igazgatóság honlapján keresztül. Mindazok részére, akik ma jelentkeznek, legkésőbb hétfőn, június 8-án átutalják a pénzt – üzeni a Pénzügyminisztérium.

Még ma lehet igényelni a 100 eurós támogatást

Ma van az utolsó nap, amikor még lehet igényelni a 100 eurós támogatást.

Ma éjfélig lehet még igényelni
interneten keresztül
vagy telefonon
a 100 eurós támogatást.
Ma június 5-e,
péntek van.
A 100 eurós támogatást
minden szerb nagykorú
állampolgár igényelheti.
Nagykorú az, aki
betöltötte a 18. életévét.
A 100 eurós támogatást
a szerb állam adja.
Akik még ma jelentkeznek
a 100 eurós támogatásért,
azok legkésőbb
hétfőig megkapják a pénzt.
Hétfő június 8-a lesz.
Ezt a telefonszámot
kell hívni a 100 eurós
támogatásért:
0800 101100
Ezen az internetes oldalon
kell igényelni
a 100 eurós támogatást:
idp.trezor.gov.rs


Tavaszi napsütés az ünnepi hétvégén

Legutóbb 2003-ban volt ilyen meleg, mint ma.

Rekordot döntött a szombati hőmérséklet Szerbiában. Az előrejelzések szerint a következő napokban még melegebb lesz, akár 10 fokkal is az átlag feletti hőmérsékleti értékekben lesz részünk az Afrika felől érkező hőhullám miatt. A hajnali hőmérséklet 5 és 16, a legmagasabb nappali érték pedig 25 és 30 fok között alakul. Hétfőn este szélerősödéssel megérkezik a csapadék, a hőmérő higanyszála lejjebb esik, de a hét második felében ismét emelkedésnek indul, viszont ennyire meleg nem lesz.
Kovács Géza, klímakutató: „Kedden nagyon lehűl a levegő, akár 10 fokkal. Jelentős lehűlés lesz. Borongós idő várható, időnként kisebb esővel, záporral. A szél délnyugati, nyugati majd északnyugati irányt vesz. Időnként nagyon erős széllökések lehetnek. Tehát szeles, borongós, jóval hidegebb idő várható, de ez még mindig az átlagnál magasabb néhány fokkal. A jelenlegi kutatások szerint a kedd lesz a leghűvösebb, ugyanis szerdától kezdve ismét megfordul a légáramlás, majd lassan, fokozatosan emelkedik a hőmérséklet. Gyakorlatilag csak kedden várható 20 fok alatti maximum.”

Tavaszi napsütés az ünnepi hétvégén

Utoljára 2003-ban volt olyan meleg, mint tegnap.
Tegnap március 30-a, szombat volt.
Az időjárás-előrejelzések szerint
a mai nap még melegebb lesz.
Ma március 31-e vasárnap van.
Ma délután 25 fok és 30 fok közötti hőmérsékletet is mérhetünk.
Ez a meleg időjárás nem megszokott márciusban.
Hétfőn este erős széllel érkezik meg a csapadék térségünkbe.
Csapadék ugyanaz, mint az eső.
Hétfő április 1-je lesz.
Az eső érkezésével hűvösebb lesz a levegő is.
Kedden lehűl a levegő, és sok eső várható.
Kedd délután már csak 20 fok alatti hőmérsékletre számíthatunk.
Szerdától újra felmelegedés érkezik térségünkbe.


Szigetelés, nyílászárócsere, fűtéskorszerűsítés - otthonfelújítás állami támogatással

A nyílászárók cseréjére vonatkozó támogatási lehetőség várhatóan júniustól már elérhető lesz, a többi pedig a jövő év elejére várható - nyilatkozta a Pannon RTV-nek Jaksa Róbert környezetvédelmi államtitkár.

A Bányászati és Energiaügyi Minisztérium előkészített három törvényt, az energia-, az energiahatékonysági és a megújuló energiákról szóló törvényt. Ezek szerint állami támogatással cserélhetjük le hamarosan nyílászáróinkat és ez lehetővé teheti a fűtési számlák akár 15-20 százalékos csökkenését is. A nyílászárók cseréjénél a költségek 50 százalékát fele-fele arányban az Energiahatékonysági Igazgatóság és a helyi önkormányzat állja, a másik felét pedig az ingatlan tulajdonosa.
A támogatásokat a tervek szerint az épületek külső szigetelésére is igényelhetik majd a polgárok. Az elmúlt időszakban egyébként jócskán megemelkedett a külső szigeteléshez használt alapanyagok ára, például a sztiroporért, vagyis hungarocellért csaknem 80 százalékkal fizetünk többet, de a betonvas és a ragasztó is megdrágult. A szakértők szerint a külső szigeteléssel 25-30 százalék energiát is megspórolhatunk.
Az elkövetkező időszakban tehát majd az új energiatörvények értelmében több fajta támogatásra is pályázhatnak a szerbiai polgárok. Többek között nyílászárók cseréjére, a házak, lakások szigetelésére, valamint új fűtési rendszerek beszerzésére is. Szerbiában a hőerőművek után a legnagyobb szennyezők az elavult fűtési rendszerek. Mintegy 1 millió 200 ezren fűtenek szénnel és fűtőolajjal, ami nagyban szennyezi a környezetet.
Az új törvények egyebek mellett lehetővé teszik majd, hogy az áramfogyasztók áramtermelőkké is váljanak, minden házra, társasépületre napelemek kerülhetek.
Bunford Tivadar a Közügyekben arról beszélt, hogy Vajdaságban egyre több család dönt lakóházuk hőszigetelése mellett, és egyre jobb minőségű szigetelőanyagokat használnak. A Masterplast YU Kft. igazgatója a termékek árának emelkedését azzal magyarázta, hogy a világpiacon a nyersanyagok jelentősen drágultak, és a szállítási költségek is emelkedtek. Az állami otthonfelújítási pályáztok kiírásával, amelyek szigetelésre, nyílászárócserére és fűtéskorszerűsítésre vonatkoznak majd, a cég is külön akciókkal fog készülni. A vállalat bővült az utóbbi 7-8 évben, 150-ről 700-ra növelte munkatársainak számát.

Otthonfelújítás állami támogatással

Az otthonok felújítását fogja támogatni a szerb állam.

Pénzzel fogja támogatni az otthonfelújításokat
a szerb állam.
A házak szigetelését, a nyílászárók cseréjét
és a fűtéskorszerűsítést fogja támogatni
a szerb állam.
A nyílászárók cseréjére a támogatási lehetőség
várhatóan júniustól lesz elérhető.
Nyílászáró például az ajtó, az ablak.
A házak szigetelésére és
a fűtéskorszerűsítésére a támogatási lehetőség
jövő év elejére várható.
Jövő év eleje 2022. január lesz.
A házak szigetelésekor a mesterek
a ház falára olyan anyagot tesznek,
amivel a ház falai télen sokkal jobban
bent tudják tartani a meleget.
Ezekre a támogatási lehetőségekre
az embereknek pályázniuk kell majd.
Pályázni az interneten keresztül kell majd.
A nyílászárók cseréjénél a költségek
felét a szerb állam fizeti,
a másik felét a ház tulajdonosa fizeti.
Ez nagy támogatást jelent,
mert a ház tulajdonosának csak
a nyílászárók felét kell kifizetnie.
A fűtéskorszerűsítésre is lehet majd
pályázniuk a háztulajdonosoknak.
A régi fűtési rendszerek nagyon
szennyezik a levegőt.
Nagyon sok ember fűt szénnel
vagy fűtőolajjal, amik nagyon
szennyezik a környezetet.
A tisztább és szebb környezet miatt
támogatja az otthonfelújítást a szerb állam.


A hajdújárási gyermekek is megkapták a Rákóczi Szövetség adományát

Tízezer forint értékű egyszeri támogatást adományozott az idén elsős kisdiákoknak a Rákóczi Szövetség és a Magyar Nemzeti Tanács. Az előkészítős csoportba járó óvodás gyerekek pedig egy Mátyás királyról szóló mesekönyvet és egy csokoládét kaptak.

A hajdújárási Kolovity Tünde első osztályos kislánya is kézbe vehette a tízezer forintos támogatást. Elmondta, hogy már pontosan tudják, hogy mit fognak vásárolni a kapott összegből.
„Most ebből a támogatásból, amit kaptunk, már az én kislányom eltervezte, hogy ő majd egy szép kis csizmát szeretne venni magának, úgyhogy ezt ő most el fogja erre költeni.”
A Rákóczi Szövetséggel már évek óta együttműködik a Magyar Nemzeti Tanács. A 2019–2020-as tanévtől kezdődően már nem csak a szórványban élő magyar elsős gyermekek részesülnek ebben a támogatásban, hanem minden vajdasági tanuló, aki magyar iskolában kezdte meg tanulmányait.
De Negri Ibolya, az MNT Végrehajtó Bizottságának tagja: „A napokban kerül kiosztásra az az 1286 ösztöndíj, melyet a Rákóczi Szövetség ajándékoz a vajdasági magyar diákok számára, illetve a vajdasági magyar családok számára. Hatvannyolc általános iskola tanulói részesülnek ebben az ösztöndíjban.”
Az elsősök mellett az óvodásokat is megajándékozták. Ők csokoládét és egy Mátyás királyról szóló mesekönyvet vihettek haza. Ezzel a jelképes ajándékkal szeretné a szövetség a Magyar Nemzeti Tanáccsal együtt ösztönözni az előkészítős gyermekeket és azok szüleit, hogy a magyar nyelvű osztályt válasszák.
Csáky Csongor, a Rákóczi Szövetség elnöke: „A magyar iskolaválasztás a gyermek és a közösség szempontjából egy rendkívül meghatározó döntés, hiszen ezen áll vagy bukik a magyar jövő. Az a gyermek, aki magyar iskolába kerül 6-7 éves korában, felnőttként is magyar lesz. Ennek érdekében próbál hatni és tenni a Rákóczi Szövetség a maga eszközeivel.”
A Kárpát-medencében hozzávetőlegesen 22.000 gyerek kapott támogatást idén, ebből mintegy kétezren Vajdaságban.

Pénzbeli támogatást kaptak a hajdújárási gyerekek a Rákóczi Szövetségtől.

Hajdújárás 1 falu
Vajdaságban.
A Rákóczi Szövetség
és a Magyar Nemzeti Tanács
együtt ajándékozta meg
a hajdújárási gyerekeket.
A Rákóczi Szövetség
1 magyarországi
szervezet.
A Magyar Nemzeti Tanács
1 vajdasági szervezet.
10.000 forintos egyszeri
támogatást kaptak
az idén 1. osztályba járó
hajdújárási kisdiákok.
Idén 2020.van.
Az előkészítős csoportba
járó óvodás gyerekek
1 Mátyás királyról szóló
mesekönyvet és
1 csokoládét kaptak
Hajdújáráson.
Az egyik kislány
elmondta, hogy
a pénzen, amit kapott,
1 új csizmát fog vásárolni.
A Rákóczi Szövetségnek
és a Magyar Nemzeti Tanácsnak
fontos, hogy
a magyar gyerekek
magyar osztályba járjanak.
A 10.000 forintos
egyszeri támogatást
a gyerekek azért kapták,
mert magyar osztályba járnak.
Más vajdasági
településeken is
kaptak támogatást
a gyerekek
a Rákóczi Szövetségtől.
Vajdaságban már 2.000
magyar gyermek
kapott pénzbeli támogatást
és ajándékot
a Rákóczi Szövetségtől.


Ünnepi munkarend a következő két napban

Két munkaszüneti nap vár ránk. Szerbia államiságának ünnepén, február 15-én és 16-án a közintézmények, hivatalok nem, vagy módosított nyitvatartással dolgoznak.

Ami Szabadkát illeti, módosul a tömegközlekedés rendje, a Subotica-trans Utasforgalmi Közvállalat autóbuszai a vasárnapi menetrend szerint közlekednek majd. A parkolásért pedig nem kell fizetni az említett két napon a városban. A szemetet sem szállítják el a munkaszüneti napokon, továbbá az egészségházakban csak ügyeletet tartanak. Ügyintézés előtt mindenképpen tájékozódjunk a munkaidőkről.

Ünnepi munkarend a következő 2 napban

Ünnepi munkarend lesz a következő 2 nap Szerbiában.

Az ünnepi munkarend
az állami ünnepnapok miatt lesz az országban.
Február 15-én, kedden
és február 16-án, szerdán lesz
állami ünnep az országban.
Szerbia államiságának ünnepe lesz
a következő 2 napban.
Kedden és szerdán a közintézmények
és a hivatalok nem dolgoznak
vagy rövidített nyitvatartással dolgoznak.
Közintézmény vagy hivatal például a posta, a bank.
Szabadkán a tömegközlekedés menetrendje is
megváltozik kedden és szerdán.
A Subotica Trans autóbuszai vasárnapi menetrend szerint
közlekednek majd kedden és szerdán.
Szabadkán a parkolás ingyenes lesz
február 15-én és 16-án.
Kedden és szerdán a szemetet sem
szállítják el Szabadka területén.
A szabadkai egészségházakban csak ügyeletet tartanak
a 2 állami ünnepnapon.
Ha a következő 2 napban
bármilyen ügyet szeretnének intézni,
előtte érdemes tájékozódni a munkaidőkről.


Forróság, majd viharok - ez már a klímaváltozás jele

Európa több régiójába is megérkezett már az ítéletidő, térségünkben ma még marad a forróság, és a 38, helyenként a 40 fokot is elérő csúcshőmérséklet.

A meteorológusok szerint azonban ma estére már felénk is markáns fordulatot vesz az időjárás: egyes helyeken már a nap végére megérkezik az eső és az erős szél, szombaton, vasárnap és hétfőn pedig mindenhol záporokra, zivatarokra és komoly széllökésekre számíthatunk.
A Köztársasági Hidrometeorológiai Intézet figyelmeztetést adott ki az előttünk álló napokra.
Magyarországon az augusztus 20-ai ünnepi programokat is befolyásolják majd a viharok - közölte az Országos Meteorológiai Szolgálat, amely azt kéri: aki kilátogatna a rendezvényekre, kövesse nyomon az időjárás alakulását, a veszélyjelzéseket.
Országos Meteorológiai Szolgálat (@omsz_insta) által megosztott bejegyzés
Egyébként Európa egész területén extrém időjárási körülmények, leginkább a forróság volt a jellemző, amely a tudósok szerint a klímaváltozás közvetlen következménye.

Forróság, majd viharok érkeznek

Európa több országába is megérkezett már az ítéletidő.

Térségünkben ma még forróság várható.
Ma délután akár 40 fokos hőség is lehet vidékünkön.
Ma augusztus 19-e, péntek van.
Egyes helyeken már ma estére megérkezhet
az eső és az erős szél.
Szombaton, vasárnap és hétfőn
mindenhol záporokra, zivatarokra
és komoly széllökésekre számíthatunk.
Szombat augusztus 20-a, holnap lesz.
A csapadék megérkezésével
a levegő is felfrissül térségünkben.
Csapadék ugyanaz, mint az eső.


A hétvégén még intenzívebb lesz a védettségi igazolások ellenőrzése

Minden nagyobb szerbiai város bevásárlóközpontjaiban, üzleteiben napközben is ellenőrizték a járványügyi előírások betartását.

Csütörtökön 25 szerbiai városban tartottak ellenőrzéseket, összesen 2913 helyen jártak a felügyelők. 39 esetben szabtak ki bírságot, a pénzbüntetések teljes összege csak aznap 2 millió 290 ezer dinár.
Belgrádban például 8 bevásárlóközpontban nem tartották be az érvényben lévő járványügyi intézkedéseket, ezekben 350 ezer dináros bírságot róttak ki.
Az üzleteket, a boltokat is ellenőrzik, továbbá a vendéglátóhelyeket.
A hétvégén 22 óra után a védettségi igazolásokat is kérik a szórakozóhelyeken - figyelmeztetnek az illetékesek.

A hétvégén még szigorúbban ellenőrzik a védettségi igazolásokat Szerbiában.

Hétvége szombat és vasárnap.
Ma október 30-a, szombat van.
Holnap október 31-e, vasárnap lesz.
A szerbiai vendéglátóhelyeken és szórakozóhelyeken
este 10 óra után szigorúan ellenőrzik,
hogy kinek van védettségi igazolása.
A védettségi igazolás azt mutatja,
hogy az ember felvette a koronavírus elleni védőoltást.
A védettségi igazolás azt mutatja,
hogy az ember volt már koronavírusos beteg.
Minden nagyobb szerbiai város
bevásárlóközpontjaiban, üzleteiben napközben is
szigorúan ellenőrzik a járványügyi előírások betartását.
Járványügyi előírás például
a maszk viselete, a távolságtartás.
Csütörtökön 25 szerbiai városban tartottak ellenőrzéseket.
Csütörtök október 28-a volt.
A felügyelők több mint 2 ezer helyen jártak.
A felügyelők 39 alkalommal adtak pénzbüntetést azoknak,
akik nem tartották be a járványügyi előírásokat.
A felügyelők az üzleteket, a boltokat
és a vendéglátóhelyeket is szigorúan ellenőrzik.
Vendéglátóhely például az étterem, a kávézó, a pizzéria.


Kon: Hamarosan véget érhet a bizonytalan járványhelyzet Szerbiában

Dr. Predrag Kon járványügyi szakember arra számít, hogy lassan stabilizálódik a helyzet, azzal, hogy a koronavírus nem tűnik el, jelen lesz, de ekkor már komoly enyhítések is szóba kerülhetnek.

Ha vissza is térünk nyáron a normális életünkhöz, ez szerinte nem jelenti azt, hogy nem kell odafigyelnünk az óvintézkedésekre. Hozzátette, a védőmaszk viselésének elhagyása megy majd a leglassabban.
Dr. Kon elégedett azzal, hogy Belgrádban hamarosan beoltják a felnőtt lakosság felét, és reméli, hogy Szerbia más városaiban is hasonló lesz a helyzet.

Dr. Kon szerint nemsokára vége lesz a bizonytalan járványhelyzetnek

Dr. Predrag Kon szerint nemsokára vége lehet a bizonytalan járványhelyzetnek Szerbiában.

Dr. Predrag Kon 1 szerb járványügyi orvos.
A járványügyi orvos szerint lassan
stabilizálódik a járványügyi helyzet az országban.
Ez azt jelentheti, hogy nem fog növekedni újra
a koronavírusos betegek száma.
A koronavírus nem fog eltűnni, jelen lesz köztünk.
Ezért a járványügyi orvos szerint
továbbra is fontos lesz betartani
a koronavírus elleni óvintézkedéseket.
Dr. Predrag Kon szerint a védőmaszkok viselése
még sokáig fontos marad.
A koronavírus-helyzet stabilizálódása miatt
további enyhítések is várhatóak lesznek Szerbiában.
Ez azt jelentené, hogy nyáron az emberek
visszatérhetnének a régi megszokott életükhöz.
Dr. Kon elégedett azzal, hogy Belgrádban
hamarosan beoltják a felnőtt lakosság felét.
Belgrád Szerbia fővárosa.
Dr. Kon azt reméli, hogy Szerbia más városaiban is
minél több ember beoltatja magát
a koronavírus elleni védőoltással.


Kisić Tepavčević: Továbbra is viseljünk maszkot és kesztyűt

Dr. Darija Kisić Tepavčević szerint a koronavírus-helyzet már korántsem olyan Szerbiában, mint amilyen márciusban és áprilisban volt.

Ennek ellenére a kór továbbra is köztünk van. A Batut Közegészségügyi Intézet igazgatóhelyettese a Szerbiai RTV műsorában ezúttal is hangsúlyozta, be kell tartani az ajánlásokat, maszkot és kesztyűt kell viselni, kerülni a tömeget - leginkább az idős polgároknak. Hozzátette, a fertőzés jóval enyhébb tüneteket produkál a lakosság körében, ennek ellenére még mindig ugyanúgy terjed. Az országban mintegy húsz olyan fiatal egyetemi hallgató van, akik szintén megfertőződtek - tette hozzá Kisić az elmúlt 24 órában 93 új koronavírus-fertőzöttet regisztráltak, egy ember meghalt a kór szövődményeinek következtében. Pillanatnyilag 628 az aktív esetek száma, közülük 18-an szorulnak mesterséges lélegeztetésre.
A kijárási tilalom szinte teljesen kizárt - jelentette ki Dr. Srđa Janković. A belgrádi Tiršova utcai Gyermekklinika immunológusa a Szerbiai RTV híradójában nyilatkozott. Elmondta, nincs kizárva, hogy újra bevezetnek bizonyos fokú korlátozó intézkedéseket és szabályokat. A legfrissebb adatok szerint 93 az új fertőzöttek száma Szerbiában, egy személy pedig belehalt a betegségbe. Janković szerint érthető, hogy a vírus még mindig köztünk van, a helyzet jóval stabilabb, ettől függetlenül van rá esély, hogy újra szélesebb körben is megjelenjen. Hozzátette, ha a fertőzöttek száma nő, a megfogalmazott ajánlások, amelyek jelenleg is érvényben vannak, kötelező érvényűek is lehetnek.

Továbbra is javasolt a maszk és a kesztyű viselése

Dr. Darija Kisić Tepavčević azt mondta, hogy továbbra is viselni kell a maszkot és a kesztyűt.

Dr. Darija Kisić Tepavčević
1 szerb orvos, szakember.
Az orvos szerint
a koronavírus még mindig
az emberek között van,
és még mindig
könnyen el lehet kapni
a betegséget.
Az orvos azt is elmondta,
hogy a koronavírus
már nem olyan erős,
mint márciusban
vagy áprilisban volt.
Az orvos azt mondta,
hogy fontos betartani
még mindig
az emberek közötti
távolságot,
fontos még mindig
maszkot és kesztyűt
viselni.
Fontos még mindig
kerülni a tömeget.
Az orvos szerint
legfontosabb,
hogy az idős emberek
vigyázzanak magukra,
és tartsák be ezeket
az óvintézkedéseket.
Szerbiában 20 egyetemi
tanulót fertőzött meg
a koronavírus.
Tegnap 93 új
koronavírusos beteg volt
Szerbiában.
Tegnap június 19-e,
péntek volt.
Jelenleg összesen 628
koronavírusos beteg van
Szerbiában.
A 628 betegből
18 betegnek kell
mesterséges lélegeztetés.


Állami ünnep lesz a szláv írásbeliség napja Szerbiában

Eddig csak az egyházi naptár volt ünnep, de ettől az évtől kezdve állami ünnep is lesz május 24-e, Cirill és Metód napja, így döntött mai ülésén a szerb kormány.

Ezzel ünneplik meg a szláv írásbeliség és kultúra napját, amelyet Cirill és Metód hittérítők alapoztak meg, akik megalkották az első szláv írásmódot, a glagolita ábécét is. Az új állami ünnep bevezetését a művelődési minisztérium kezdeményezte, és a munkaügyi minisztérium javaslatára tűzte napirendre a kormány.

2019-es évtől állami ünnep lesz a szláv írásbeliség napja Szerbiában.

Minden év május 24-én lesz állami ünnep a szláv írásbeliség napja.
Az állami ünnep azt jelenti, hogy egész Szerbia ünnepli a szláv írásbeliség napját.
Állami ünnepkor nem dolgoznak az állami intézmények.
Állami intézmények például az iskolák, a bankok, a posták.
A szláv írásbeliséget nagyon régen Cirill és Metód hozta létre.
A szláv az egy nyelv.
A szláv nyelvet sok ország embere beszéli.
Szláv nyelvet beszéli a szerb ember is.
Cirill és Metód 2 testvér volt, már régóta nem élnek.
Cirill és Metód hozta létre az 1. szláv írást.
Az 1. szláv írást glagolita ábécének nevezzük.


Októberben népszámlálás Szerbiában

A gyakorlati tudnivalókról volt szó a Közügyekben.

Október 1-je és 31-e között szervezik meg a népszámlálást Szerbiában. A munkát a népszámlálási biztosok személyesen végzik, felkeresik a polgárokat otthonukban, kérdőíveket töltenek ki a személyekre és a családokra is vonatkozóan is. Arról, hogy a gyakorlatban hogyan fog ez kinézni, hogy milyen kérdésekre kell válaszolni, és hogy milyen következményei vannak, ha valaki nincs otthon az összeírás pillanatában.
Csonka Brigittát, Szabadka Város Népszámlálási Bizottságának tagját kérdeztük a Közügyekben.

Októberben népszámlálás Szerbiában

Október 1-je és október 31-e között szervezik meg a népszámlálást Szerbiában.

A munkát a népszámlálási biztosok
személyesen végzik majd.
Ez azt jelenti, hogy a népszámlálási biztosok
felkeresik a lakosokat otthonukban.
A lakosokkal 1 kérdőívet töltenek ki.
A kérdőív elektronikus formában lesz,
vagyis laptopon.
A népszámlálási biztosok kérdéseket
tesznek fel például a személyekre, a családokra,
a lakóépületre, a nemzetiséggel
a vallással vagy a tanulmányi végzettséggel kapcsolatban.
A kérdőívben lesznek kérdések,
amelyekre kötelező válaszolni
és lesznek kérdések, amelyekre nem kötelező
a válaszadás.
A népszámlálási biztosokat törvény szerint
kötelező beengedni a lakásunkba.
A népszámlálási biztosoknak
lesz 1 képpel ellátott jelvényük,
amiről igazolni tudják,
hogy a munkájukat végzik.
Szabadka város területén igyekeznek
magyar nyelvű népszámlálási biztosokat
biztosítani a magyar nyelvű lakosok számára.
Ha a lakos nincs otthon,
amikor a népszámlálási biztos
felkeresi az otthonában, akkor
egy következő alkalommal érkezik
a népszámlálási biztos.


Díjmentes szűrővizsgálatok Magyarkanizsán

Ha időben észreveszik a betegséget, jobbak az esélyeink.

Széles körű, ingyenes megelőző vizsgálatokon vehettek részt ma a magyarkanizsai polgárok. A helyi Egészségház ingyenes szűréseire több mint 100 magyarkanizsai jelentkezett be. Pajzsmirigy- és mellultrahangon, tüdő- szív- és állkapocsröntgenen, valamint EKG-n, testtömeg-index-, vérnyomás- és vércukorszintmérésen vehettek részt. Az ingyenes orvosi vizsgálatok célja az, hogy időben észrevegyék a betegségeket és így a súlyos rákos megbetegedések számát is csökkentsék.
Gyólay Karolina, igazgató, Magyarkanizsai Egészségház: „Azt szeretnénk, hogy az emberek a mai nap elégedetten menjenek el innen, mivel olyan szolgáltatásokat hoztunk, ami nem nagyon elérhető számukra. Húsz alkalmazottja az egészségügyi intézményeknek vesz részt ebben az akcióban, ez azt jelenti, hogy Nagykikindáról és Törökkanizsáról is segítséget kaptunk. A szakemberek Nagykikindáról jöttek. Mi nagyon reméljük, hogy ezek az emberek, akik bejelentkeztek a mai nap, mert sajnos ugye időszűkében az ultrahangra és a tüdőszűrésre be kellett, hogy jelentkezzenek, elégedetten fognak elmenni, mert olyan szolgáltatást kaptak, amit máskor nem tudnak.”

Ingyenes szűrővizsgálatok Magyarkanizsán

Ingyenes szűrővizsgálatok voltak ma délelőtt Magyarkanizsán.

Ma október 5-e, szombat van.
Magyarkanizsa 1 város Vajdaságban.
A magyarkanizsai Egészségházban voltak ma ingyenes szűrővizsgálatok.
Szűrővizsgálatkor az orvos ellenőrzi az ember egészségét.
Szűrővizsgálatkor az orvos észreveszi, ha az ember beteg.
Szűrővizsgálat azért van, hogy az orvos időben észrevegye a betegséget.
Az orvos időben észreveszi a betegséget, ezért a beteg előbb meg tud gyógyulni.
Több mint 100 magyarkanizsai ember jelentkezett ma a szűrővizsgálatra.
20 orvos ellenőrizte ma az emberek egészségét Magyarkanizsán.
Az emberek örültek a mai ingyenes szűrővizsgálatnak Magyarkanizsán.


A leendő gimisek február 6. és 10. között látogathatják meg az iskolát, ahol bepillantást nyerhetnek az órák mentébe. Valamint az iskola könyvtárát, tornatermét, dísztermét is megtekinthetik, így belekóstolva a gimnázium életbe.

Az iskolalátogatások során a nyolcadikos diákok bepillantást nyerhetnek az intézmény működésébe, valamint ismerkedhetnek, barátkozhatnak az iskola diákjaival, tanáraival.
Móra Regina, tanár, Svetozar Marković Gimnázium: „A hagyományos oktatáson kívül mellékfoglalkozásokat tartunk a nyolcadikosok számára. Volt egy kvízünk is, volt egy díjkiosztás a nyolcadikosoknak. Most azt terveztük erre a hétre 6. és 10. között, hogy részt vegyenek a tanórákon, a nyolcadikosok bejöhessenek az órákra és közösen a gimnazistákkal élvezzék az oktatás előnyeit és hátrányait.”
A gimnáziumban három magyar nyelvű tagozat nyílik: természet- és társadalomtudomány, valamint idén új, informatika szakkal is bővül az iskola. Bazsó Ákos úgy érzi, a gimnázium lenne számára a tökéletes továbbtanulás szempontjából. „Tovább szeretnék tanulni, vagyis majd egyetemre menni és ez kenne a tökéletes iskola. Természet tudományi szakra szeretnék jelentkezni, mert érdekel a matek és a fizika.”
Pálfi Jázmin, harmadikos tanuló: „Azért szeretek ide járni, mert a tanárok nem csak tanítanak, hanem nevelnek is. Nagyon közvetlenek és barátságosak és bármiben, amiben tudnak segítenek.”
Az intézményben február 6-tól 10-ig tartanak nyílt napokat, ahol a fiatalok közelebbről is megismerkedhetnek az iskola működésével.

Nyílt napok a szabadkai Svetozar Marković Gimnáziumban

Nyílt napokat tartanak a szabadkai Svetozar Marković Gimnáziumban.

Február 6. és 10. között látogathatják
a jövendőbeli gimisek az iskolát.
Február 6-a kedd, tegnap volt.
Február 10-e péntek lesz.
A nyílt napokon a diákok megtekinthetik,
hogyan néznek ki a tanórák a gimnáziumban.
A nyílt napokon a nyolcadikos diákok megtekinthetik
az iskola könyvtárát, tornatermét, dísztermét
és az egész épületet.
A nyílt napokon a nyolcadikos diákok
ismerkedhetnek, barátkozhatnak
az iskola diákjaival és tanáraival.
A szabadkai Svetozar Marković Gimnáziumban
3 magyar nyelvű tagozat nyílik.
Ez a 3 tagozat a természettudomány,
társadalomtudomány és idén új,
informatika szak is nyílik a gimnáziumban.
Az érdeklődő nyolcadikosokat szeretettel várják
a szabadkai Svetozar Marković Gimnázium
nyílt napjaira.


Látogatási tilalom a szociális intézményekben, gerontológiai központokban

A szabadkai Gerontológiai Központ is követi az utasításokat, így mindhárom intézményében meghatározatlan ideig felfüggesztik a látogatást - áll szerkesztőségünkhöz eljuttatott közleményükben.

Mától kezdve tilos a látogatás a vajdasági szociális intézményekben, gerontológiai központokban - erről döntött az illetékes tartományi titkár annak érdekében, hogy a változó járványhelyzet miatt akadályozzák a vírus terjedését a tartomány területén, továbbá annak bejutását olyan intézményekbe, ahol a veszélyeztetett csoportok tartózkodnak.

Látogatási tilalom az idősek otthonában, a szociális intézményekben

A koronavírus-járvány miatt látogatási tilalom van a szabadkai Gerontológiai Központban.
A szabadkai Gerontológiai
Központnak 3 épülete van
Szabadkán.
Mind a 3 épületben
látogatási tilalom van.
A gerontológiai központ
az idősek otthonát jelenti.
Mától minden vajdasági
szociális intézményben
és gerontológiai központban
tilos a látogatás.
Ma június 29-e,
hétfő van.
Szociális intézmény például
az idősek otthona,
a fogyatékkal élő emberek otthona,
a pszichiátriai betegek otthona.
A látogatási tilalom azért van,
hogy ne terjedjen tovább
a koronavírus
az emberek között.
A koronavírus
az idős emberekre
a legveszélyesebb.


Támogatják a magyar nyelven tanuló elsősöket

A kis elsősök iskolatáskát és tanszercsomagot kapnak idén is a Rákóczi Szövetség és a Magyar Nemzeti Tanács jóvoltából.

Idén sem feledkezik meg a Magyar Nemzeti Tanács a magyar nyelvű első osztályba iratkozó diákokról. A magyar kormány és a Rákóczi Szövetség támogatásával, közreműködésével iskolatáskát és tanszercsomagot is kapnak a gyerekek - emlékeztetett Csáky Csongor. A Rákóczi Szövetség elnöke kiemelte, a szövetség kiváló kapcsolatot ápol a Magyar Nemzeti Tanáccsal.
Csáky Csongor, elnök, Rákóczi Szövetség: „Velük együttműködve tudjuk lebonyolítani azt a magyar iskolaválasztási programot, ami ma már az egész Kárpát-medencére kiterjedt. Óvodás kortól próbáljuk az ottani partnerekkel, az MNT-vel, az óvodák vezetőivel, az iskolák pedagógusaival bátorítani a szülőket, hogy magyar iskolát válasszanak a gyereküknek, hiszen ez az egyéni és a közösségi boldogulásnak is a záloga.”

A kis elsősök iskolatáskát és tanszercsomagot kapnak idén is.

A magyarországi Rákóczi Szövetségnek
és a Magyar Nemzeti Tanácsnak köszönhetően
kapják idén is az iskolatáskát
és a tanszercsomagot
a magyar nyelven tanuló elsősök.
A tanszercsomagban van például
tolltartó, füzetek, színes papírok.
A Rákóczi Szövetség és a Magyar Nemzeti Tanács
számára nagyon fontos támogatni
és bátorítani a magyar nyelvű családokat arra,
hogy gyermekeiket magyar osztályba írassák.


Rekordszámú oltás egy nap alatt Zentán

Mintegy 320 Zenta községbeli lakos vehette fel a Pfizer-Biontech oltóanyagot szerdán. A zentai Egészségház oltópontjain a délelőtti órákban a revakcináció zajlott, míg délután az első dózisra várták a lakosokat.

Folyamatosan érkeztek a polgárok szerda délelőtt a zentai Egészségház oltópontjaira, hogy megkapják a Pfizer vakcina második adagját.
Újházi Mária: „Azért tartottam fontosnak, hogy felvegyem a védőoltást elsősorban, mert az unokám és a dédunokám velem élnek, miattuk. Másodsorban azért, mert a másik unokám Budapesten él, és ha szeretnénk elmenni hozzá, akkor csak akkor lehet, ha felvesszük. Meg a saját érdekemben is.”
Nemes Tünde elmondta, a regisztrációnál nem volt elsődleges számára, hogy a Pfizer oltóanyagot kapja meg: „Fontosnak tartom felvenni a védőoltást  először is, mert pedagógus vagyok, az óvodában dolgozom, és a gyerekek végett, és nem mellékes a saját érdekem sem. Hogy mely oltóanyagot kapom nem volt kimondottan fontos. Örültem, hogy valamilyen jutott.”
A községben folyamatos az oltás. A szerdai nappal bezárólag megközelítőleg 7500 vakcinát adtak be.
Lőrinc Csongor, községbeli vakcináció koordinátora, Zenta: „Az azt jelenti, hogy több mint 2500-an felvették már a második védőoltást is, és az utolsó egy héten már igen nagy tempóval beindultunk. Ez azt jelenti, hogy naponta 250-300 vakcinát adunk be. A mai nap az rekordot jelent nekünk, ugyanis több mint 320 vakcinát fogunk beadni.”
A koordinátor felhívta a lakosság figyelmét, hogy amennyiben segítség hiánya miatt, vagy bármi más okból kifolyólag, nem tudnak regisztrálni az oltásra az e-Uprava oldalon keresztül, keressék fel az egészségházat vagy a vakcináció koordinátorát.

Nagyon sok oltás Zentán

Nagyon sokan vették fel 1 nap alatt a koronavírus elleni védőoltást Zentán.

Zenta 1 város és község Vajdaságban.
Eddig a mai napon adták be
a legtöbb vakcinát az embereknek
Zenta községben.
Ma 320 Zenta községbeli lakos
vette fel a Pfizer-Biontech nevű
koronavírus elleni védőoltást.
Ma április 14-e, szerda van.
Ma a zentai Egészségház oltóhelyiségein
a délelőtti órákban azok vártak
a védőoltásra, akik már a második adag
védőoltást kellett, hogy megkapják.
Ma a zentai Egészségház oltóhelyiségein
a délutáni órákban azok vártak
a védőoltásra, akik az első adag
koronavírus elleni vakcinát akarták felvenni.
Zenta községben folyamatosan
történik az oltás.
Zenta községben eddig összesen
közel 7500 vakcinát adtak be.
Zentán a lakosok segítséget kérhetnek
a zentai egészségháztól akkor,
ha nehézséget okoz jelentkezni
a vakcinára az eUprava internetes oldalán.


További 20 eurós segélyt kap Szerbia minden felnőtt polgára

A törvényjavaslatot a kormány mai ülésén fogadták el.

Siniša Mali pénzügyminiszter bejelentése szerint az összeget decemberben fizetik ki.
Akik már korábban jelentkeztek a 30 plusz 30 eurós támogatásra, nem szükséges ezt még egyszer megtenniük. Azok viszont, akik még nem jelentkeztek be, vagy pedig időközben váltak nagykorúvá, november 15-től a hónap végéig tehetik meg ezt - mondta Mali.

További 20 eurós támogatás a szerbiai állampolgároknak

Szerbia minden felnőtt lakosa 20 eurós támogatást kap decemberben.

Ezt tegnap jelentette be
Siniša Mali, a szerb pénzügyminiszter.
Tegnap szeptember 16-a, csütörtök volt.
Felnőtt az, aki betöltötte a 18. életévét.
A szerb állam fizeti ki a 20 eurós támogatást
a szerbiai felnőtt lakosoknak.
A szerb állam 30 plusz 30 eurós támogatást is
fizet idén minden felnőtt szerbiai lakosnak.
A 30 eurós támogatást
még december előtt meg fogják kapni
a felnőtt szerbiai lakosok.
Aki erre a támogatásra jelentkezett már,
annak a 20 eurós támogatásra
nem kell külön jelentkezni.
Aki még nem jelentkezett a támogatásra
vagy időközben töltötte be a 18. életévét,
annak november 15-től november 30-ig
lehet jelentkezni a pénzbeli támogatásra.
Így idén minden felnőtt szerbiai lakos
összesen 80 eurós támogatást fog kapni.
Idén 2021 van.


Nem vihetünk be bármilyen ételt a kórházba!

Itt a lista, mi az, ami tilos, és mi engedélyezett.

Nem vihetünk be akármilyen ételt a Szabadkai Közkórházba. A szigorítást az intézmény a nagy meleg miatt vezette be a nyári hónapok idejére. A szabályzat szerint a bent fekvőknek nem vihetünk főtt ételt, szendvicset, süteményt, házi készítésű jégkrémet. Tiltott mindenfajta feldolgozott húskészítmény (kolbászok, szalámik), tejtermékek (tejföl, túró, sajt), könnyen romló zöldség és gyümölcs (például málna, barack, paradicsom). Bevihető a palackozott víz és az üdítő - legfeljebb két literes, bontatlan kiszerelésben, az eredeti csomagolásban lévő, zárjegyes konzervélelmiszer, a csomagolt keksz és a bolti jégkrém. A gyümölcsök közül a banán és az alma engedélyezett, de szintén csak kis mennyiségben. A kórház közleménye szerint fontos, hogy mielőtt bármilyen élelmiszert vinnénk az ápolt hozzátartozónknak, kérjük ki a kezelőorvos véleményét.

Nem szabad vinni bármilyen ételt a kórházba

Nem szabad vinni bármilyen ételt a szabadkai kórházba.

A nagy meleg miatt nem szabad vinni bármilyen ételt a szabadkai kórházba.
A meleg miatt az ételek gyorsan megromlanak.
Romlott ételt nem szabad enni.
A romlott ételtől az ember megbetegszik.
A látogatóknak vigyázniuk kell, hogy milyen ételt visznek a beteg ismerősüknek a kórházba.
Nem szabad főtt ételt vinni a betegnek a szabadkai kórházba.
Főtt étel például a leves, a paprikás, a töltött paprika.
Nem szabad szendvicset vinni a betegnek a szabadkai kórházba.
Nem szabad süteményt vinni a betegeknek a szabadkai kórházba.
Nem szabad házi készítésű jégkrémet vinni a betegnek a kórházba.
Házi készítésű jégkrémet az ember otthon készíti el, és nem a boltban veszi.
Nem szabad kolbászt és szalámit vinni a betegnek a szabadkai kórházba.
Nem szabad tejterméket vinni a betegnek a szabadkai kórházba.
Tejtermék például a tejföl, a túró, a sajt.
Nem szabad könnyen romló gyümölcsöt vinni a betegnek a kórházba.
Könnyen romló gyümölcs például a málna, a barack.
Banánt és almát szabad vinni a betegnek a szabadkai kórházba.
Banánból és almából is csak keveset szabad vinni a betegnek a kórházba.
Nem szabad könnyen romló zöldséget vinni a betegnek a kórházba.
Könnyen romló zöldség például a paradicsom, az uborka.
Palackozott vizet és üdítőt szabad vinni a betegnek a kórházba.
Palackozott víz és üdítő az, amit a boltban veszünk.
Nem szabad felbontott palackozott vizet vagy üdítőt vinni a betegnek a kórházba.
A palackozott vizet vagy üdítőt akkor szabad felbontani, amikor odaadjuk a betegnek.
Bolti jégkrémet szabad vinni a betegnek a szabadkai kórházba.
Bolti kekszet szabad vinni a betegnek a szabadkai kórházba.
Beteglátogatás előtt jó, ha megkérdezzük az orvost, hogy mit szabad vinni a betegnek a kórházba.


Krisztus születését ünnepli az ortodox egyház

A Julianus-naptár követői ilyenkor otthon, családi körben ünnepelnek a karácsonyt. A hagyományok szerint ezen a napon nem szabad veszekedni, és a haragban állóknak is ki kell békülniük.

Megtelt a karlócai pravoszláv templom hívekkel karácsony napján. A karácsonyi liturgián harang- és énekszóval várták a híveket. Jézus születése a legörömtelibb ünnep a Szerb Pravoszláv Egyház számára.
A hit szerint ez az esemény hozta el az igazság fényét az emberek életébe, és teljesült az ószövetségi jövendölés a Megváltó születéséről.
Szerbia mellett Görögországban, Grúziában, Oroszországban, Egyiptomban és Jeruzsálemben is a Julianus-naptárnak megfelelően, január 7-én ünneplik Jézus születését az ortodox hívek.
A liturgia végén a hívek a Mir Božji, Hristos se rodi, vagyis az Úr békéje, Krisztus megszületett mondattal köszönnek. Erre a hagyományos válasz a Vaistinu se rodi, vagyis Valóban megszületett.

Az ortodox karácsony napja van

Ma január 7-e, vasárnap van.
Az ortodox hívek a Julianus-naptárt követik.
A Julianus-naptár szerint ma van karácsony,
vagyis Jézus születésének napja.
Karácsony napja csendes, családi hangulatban
telik el az ortodox hívek számára.
Az ünneplés január 6-án,
a böjt utolsó napjának reggelén kezdődött.
Az ortodox hívek tegnap este elégették
a karácsonyi tölgyfát, vagyis a badnjakot.
Tegnap január 6-a, szombat volt.
A karácsonyi időszakban a Hristos se rodi! - Krisztus megszületett!
mondattal köszöntik egymást a hívek.
A válasz erre az, hogy Vaistinu se rodi! - vagyis Valóban megszületett!
A Julianus-naptár követői számára is
a karácsony a család, a szeretet
és a remény ünnepe.
Az ortodox családoknál is nagyon sok
népszokás kapcsolódik a karácsonyi időszakhoz.
A hagyományok szerint ezen a napon nem szabad veszekedni,
és a haragban állóknak is ki kell békülniük.
Karácsony napján a legtöbb
ortodox családnál sült húst esznek,
amit a férfiak még előző nap elkészítenek.
A háziasszonyok česnicát,
vagyis ünnepi kalácsot készítenek.
Karácsony napján már a délelőtti órákban
templomba mennek az ortodox hívek.
Szerbiában, Görögországban, Grúziában,
Oroszországban, Egyiptomban és Jeruzsálemben is
a Julianus-naptárt követik az emberek.
Ők január 7-én ünneplik Jézus születését.


Szent Száva napját ünneplik Szerbiában

Szent Száva a szerb oktatás és kultúra védőszentje.

Szent Száva volt az önálló szerb ortodox egyház megalapítója, az első szerb érsek, emellett népművelő, író, fordító, iskola- és kolostoralapító, diplomata.
Január 27-ét 1840-ben nyilvánították iskolai ünnepnappá Szent Száva tiszteletére.
Szent Száva napja alkalmából gratulált a diákoknak, a tanároknak és az oktatási intézményekben dolgozó összes alkalmazottnak Branko Ružić. A szerb oktatási miniszter kiemelte, hogy az állam és a társadalom alapjait úgy kell lefektetni, hogy az oktatás állami prioritás legyen és elérhető legyen mindenki számára. Mindez azért fontos, hogy minden ember lehetőséget kapjon az egész életen át tartó tanulásra, továbbá a folyamatos szakmai fejlődésére. Ružić köszönetet mondott az oktatóknak és a diákoknak a munkájukért és a rugalmasságukért ebben a kihívásokkal teli időszakban, hiszen ezzel tették lehetővé a tanítás folytatását.

Szent Száva napját ünneplik Szerbiában

Ma van Szent Száva ünnepnapja Szerbiában.

Ma január 27-e,
szerda van.
Szent Száva
a szerb oktatás
és a szerb
kultúra védőszentje.
Az oktatás tanítást jelent.
Sok szerb ember
ortodox vallású.
Az ortodox is
a keresztény valláshoz
tartozik.
Szent Száva volt
az önálló szerb
ortodox egyház
megalapítója.
Szent Száva volt
az 1. szerb érsek.
Az érsek szó
egyházi főpapot, vagyis
püspököt jelent.
Szent Száva író,
fordító
és iskolaalapító is volt.
Január 27-e, vagyis
Szent Száva napja
1840-ben lett iskolai
ünnepnap Szerbiában.
Az 1840-es év
181 évvel ezelőtt volt.


Ha hétfőig felveszi az oltást, jutalmat kap

Hétfőn jár le a határidő arra vonatkozóan, hogy aki felveszi a koronavírus elleni védőoltást, 3 ezer dináros támogatásban részesül.

A korábbi bejelentések szerint az állami pénzügyi ösztönzés mindenki számlájára megérkezik, amennyiben igényli azt, és felveszi a koronavírus elleni védőoltást május 31-ig, hétfőig. Szintén korábbi tájékoztatás szerint az oltásért járó pénz igénylése júniusban kezdődik majd.

Ha hétfőig felveszi az oltást, 3000 dinárt kap

Hétfőig azok, akik felveszik a védőoltást 3000 dináros támogatást kapnak Szerbiában.

A szerb állam fizeti ki a 3000 dináros támogatást,
azoknak, akik hétfőig még felveszik
a koronavírus elleni védőoltást.
Hétfő május 31-e, holnap lesz.
Aki hétfőig felveszi a védőoltást, annak
jelentkeznie kell a 3000 dináros támogatásra.
Az oltásért járó pénz igénylése
várhatóan júniustól kezdődik majd.
Akik felveszik hétfőig a védőoltást,
és jelentkezni akarnak a 3000 dináros
támogatásra, értesítve lesznek, hogy
hogyan kell igényelni a jutalmat.
A jutalom ajándékot, elismerést jelent.


Új szabályzat lépett életbe a szerbiai általános és középiskolákban

Az oktatási minisztérium határozata alapján módosul a magaviselet osztályozása, valamint újdonság, hogy a szülők véleményezhetik a pedagógusok és a szakmunkatársak munkáját.

Ezentúl számszerűen osztályozzák a diákok magaviseletét, és beleszámítják a tanulmányi átlagba is az általános iskolák második osztályától kezdve. A szabályzat a középiskolákat is érinti. A magaviseletet félévente kétszer osztályozzák majd. Több minden befolyásolja ezt az osztályzatot, mint az igazolatlan órák száma és a megrovók, de emellett számos más dolgot is figyelembe kell venni - mondta Zombori Imre, a szabadkai Bosa Milićević Közgazdasági Középiskola igazgatója.„A diákoknál fel kell mérni és ösztönözni kell azt, hogy pozitívan álljanak hozzá a munkafeladatokhoz, az iskola vagyonához, rendszeresen megjelenjenek az órákon, hogy hordják magukkal a tanfelszerelést, hogy pozitív, jó viszonyokat ápoljanak a többi diákkal és a tanárokkal. Ugyanakkor tanítani és ösztönözni kell, valamilyen módon felmérni, hogy milyen az idézőjelben mondva a konfliktus megoldó képességük.”
Ezek mellett mindenképpen figyelembe kell venni, hogy pozitív vagy negatív tendenciát mutat-e egy diák viselkedése, így az erre vonatkozó osztályzatok javíthatók, de le is romolhatnak. A legnagyobb újdonság azonban az, hogy a szülők véleményezhetik a pedagógusok és szakmunkatársak munkáját. Ez kisebb felháborodást váltott ki a tanárok körében - mondta Szűcs Anna, a hajdújárási Petőfi Sándor Általános Iskola igazgatója.„A tanárok a szülőkkel partnerek kell, hogy legyenek, a legközelebbi segítőtársaink a szülők. Szent meggyőződésem, hogyha a lelkiismeretes osztályfőnök, a lelkiismeretes tanár, a lelkiismeretes és jóakaratú szülővel találkozik, akkor a jogszabály ennek a részletéből nem lehet semmi gond ránk nézve. Mindenki a munkáját a legjobb tudása szerint, szeretettel és odaadással kell, hogy végezze, akkor úgy gondolom, hogy a szülők talán nem fognak visszaélni a jogszabály ezen részével.”
A gyakorlatban ez azt jelenti, hogy amennyiben egy osztályon belül a szülők 50 százaléka nem elégedett egy adott tanár munkájával, viselkedésével, írásos panaszt nyújthatnak be az oktatási intézmény felé. Egy iskolán belüli vizsgálat után pedig, amennyiben az iskolaigazgató elfogadja a véleményezést, megteszik a megfelelő lépéseket, mint egyebek mellett a gyakoribb óralátogatások, vagy felkínálják a továbbképzés lehetőségét.
Vicsek Annamária, oktatási államtitkár, Szerbia: „Az általános és középiskolák számára van most új szabályzat az osztályzásról, illetve az úgynevezett társadalmilag hasznos, vagy humanitárius munkákról szóló szabályzat is módosult. Ezeknek mindegyiknek a célja, tehát minden módosítás célja az, hogy az iskola nevelő szerepét növelje, tehát megerősítse az iskolák nevelő szerepét, illetve az oktatási rendszert erősítse meg az erőszak megelőzésével és a kezelésével kapcsolatosan.”
A szabályzatot egyébként magyar nyelvre is lefordítják majd. Fontos továbbá, hogy elkészült egy kézikönyv is az oktatási intézmények számára arról, hogy hogyan tudnak egy esetleges vészhelyzet esetén reagálni, milyen lépéseket kell tenniük.
A téma kapcsán az államtitkárral készült teljes beszélgetést a Szabadkai Magyar Rádió Napindítójában hallhatják szerda reggel.

Új szabályzat a szerbiai általános és középiskolákban

Új szabályzat szerint működnek a szerbiai általános és középiskolák.

Az új szabályzatról az oktatási minisztérium döntött.
Az új szabályzat szerint változik a magaviselet osztályozása.
Ez azt jelenti, hogy most már osztályzat jár
a tanuló magaviseletéért is.
A magaviseletet mostantól beleszámítják
a tanulmányi átlagba is.
A magaviseletet az általános iskolák második osztályától kezdve
számítják bele a tanulmányi átlagba.
A magaviseletet félévente 2-szer osztályozzák majd.
A magaviselet függ például az igazolatlan órák számától
és a megrovóktól.
Ez az új szabályzat a középiskolákra is vonatkozik.
Az új szabályzat szerint a legnagyobb újdonság az,
hogy a szülők véleményezhetik
a pedagógusok munkáját.
Ez azt jelenti, hogy 1 osztályon belül
ha a szülők fele nem elégedett egy tanár munkájával,
viselkedésével,
akkor írásos panaszt adhatnak be az iskolának.
Ha az iskola igazgatója elfogadja a véleményezést,
akkor gyakoribb óralátogatásokra
vagy továbbképzés felkínálására számíthat a tanár.
Ez az új szabályzat kisebb felháborodást okozott a tanárok körében.
Erről Szűcs Anna, a hajdújárási általános iskola igazgatónője beszélt.
Az új szabályzatot a szerb nyelv mellett,
magyar nyelvre is lefordítják majd.
Fontos, hogy elkészült 1 kézikönyv is az iskolák számára,
amely egy esetleges vészhelyzetre készíti fel őket.
Az új szabályzatok célja, hogy a diákok
még nagyobb biztonságban legyenek az iskolában is.
Vicsek Annamária ma reggel a Szabadkai Magyar Rádió
Napindító műsorában részletesen beszélt
az új szabályzatokról.
Vicsek Annamária a szerbiai oktatási államtitkár.
Ma február 21-e, szerda van.


Mézeskalács minden vajdasági magyar második osztályos tanulónak

A Magyar Nemzeti Tanács Facebook-oldalán közzétett bejegyzés szerint a lap szeptember hónapra vonatkozó kiadványát ajándékba kapják tőlük a diákok.

A Mézeskalácsot szeptember elején eljuttatjuk az általános iskolákba, így tanévkezdéskor ezzel a kis ajándékkal köszöntjük a másodikosokat is - teszik hozzá. Emellett sikeres iskolakezdést kívánnak mindenkinek.

Mézeskalács a második osztályos tanulóknak

A vajdasági magyar második osztályos tanulók ajándékba fogják kapni szeptemberben a Mézeskalácsot.

A Mézeskalács 1 újság a gyerekek számára.
A Magyar Nemzeti Tanács fogja adományozni
a Mézeskalács szeptemberi kiadványát
minden vajdasági magyar második osztályos diáknak.
A Magyar Nemzeti Tanács rövidítése az MNT.
Az MNT szeptember elején eljuttatja
az általános iskolákba a Mézeskalácsot.
Így már az iskolakezdés első napjain
olvashatják a másodikosok a Mézeskalácsot.
Ezzel az ajándékkal köszönti a másodikosokat
a Magyar Nemzeti Tanács.
Minden tanulónak sikeres iskolakezdést kíván
a Magyar Nemzeti Tanács.


Visszatérnek közkedvelt műsoraink

A téli szünet után hétfőtől ismét visszatérnek közismert műsoraink a Pannon Rádióba és Televízióba, illetve a Szabadkai Magyar Rádióba.

Új műsorokkal is készülünk, a következő percekben pedig összefoglaltuk önöknek a legfontosabb tudnivalókat a változásokról.
Öt hét után, január 22-én ismét a reggelisekkel ébredhetnek a 91,5-ön. Reggel 6-tól ugyanis visszatér a négy korán kelő mikrofonforgató. A felállás a régi: Brasnyó Zoltán, Sánta Zoltán, Zvekán Péter és Lajkó Anett. Kivesézik az aktuális híreket és a világban történő furcsaságokat. Egy valami biztos: humorból nem lesz hiány. Emellett több közkedvelt műsorunk is újra hallható lesz.
Brasnyó Zoltán, fő- és felelős szerkesztő, Pannon Rádió: „Péntek esténként újra lesz Csendháborítás, elektronos zenei magazinunk, valamint a Best of Reggeli című műsorunk is visszatér vasárnaponként 9-től 12 óráig. Emellett a zenei válogatások is frissülnek, az életmódmagazinok közül kiemelném a FittZónát, amely újra hallható lesz szombat délutánonként a Pannon Rádióban.”
A Szabadkai Magyar Rádióban az eddigi 7 óra helyett 6 órakor kezdődik a Napindító. Ezt követi a Mozaik című informatív műsor 10-től 16 óráig, amelyben programajánlók, érdekességek kapnak helyet.
Dedić Szuzanna, fő- és felelős szerkesztő, Szabadkai Magyar Rádió: „Visszatér délutáni műsorunk a híradó után, fél 5-től újra forog a Körhinta, ami este 8 óráig szól szerdánként Manóval, ahogy azt a hallgatók megszokhatták. Hétvégén a kívánságműsoraink maradnak, ami a változás az az, hogy vasárnap délelőttönként lesz hallható az Olvasónapló és az Agrárvilág, ami mostanáig szünetelt.”
Most még üres a Közügyek stúdiója, hétfőtől viszont megtelik vendégekkel, műsorvezetővel és az operatőrök is visszatérnek a kamerák mögé. 18 óra 10 perckor felvillan az adást jelző tábla és elstartol 2024 első műsora. Politika, mezőgazdaság, egészségügy, oktatás, kultúra és más, a vajdasági magyarságot megszólító témák - mindez a Közügyekben.
Juhász Gábor, felelős szerkesztő, Közügyek: „Azokkal a témákkal fogunk elsősorban foglalkozni, amelyek a nézőket érdekli, amelyek az ő mindennapjaikat legjobban befolyásolják. Például a kommunális, közlekedési vagy az önkormányzatokat érintő ügyek. A közelgő kormányalapítással kapcsolatban is biztos sokat fogunk foglalkozni. Emellett lesznek a gazdasággal, kultúrával kapcsolatos témák, és minden, ami a vajdasági magyarság hétköznapjait érinti.”
A Közügyek mellett új részekkel érkezik hétfőnként 17 órától a Sporthétfő, kéthetente 21 órától a Forog a kamera és minden pénteken 17 órától a Pannon Gazda. Képernyőn marad a Szubjektív, a Közel-kép, a Hitünk, a Természetvédelem határok nélkül. Sőt a Vidékünk és a Híradó is a megszokott időben várja a nézőket. Emellett munkatársaink a Dél-Bánát ízei című főzőműsorunk új évadán is dolgoznak, valamint minden hónap utolsó péntekén állandó műsorral jelentkezik a ZeneZóna.
Megéri tehát követni bennünket 2024-ben is, akár a Pannon Televízióban, akár a Szabadkai Magyar Rádióban, illetve a Pannon Rádióban. És ha már Pannon Rádió, nem véletlenül vagyok a stúdióban, hiszen hétfőn a Pannon Presszóban az új műsoridőben 10 és 14 óra között én számítok majd az Önök figyelmére. Érdekes témákkal készülök, úgyhogy megéri majd hallgatni bennünket a 91,5-ön. Aki az adásvezető technikus lesz, nem más, mint a mai, pénteki napon Nagyhegyesi Dávid.

Visszatérnek a kedvelt műsoraink

A téli szünet után hétfőtől visszatérnek a sokak által kedvelt műsoraink.

Hétfő január 22-e lesz.
A Pannon Rádióba, a Pannon Televízióba
és a Szabadkai Magyar Rádióba is visszatérnek a megszokott műsorok.
Hétfőtől újra indul reggel 6 órától a Pannon Reggeli műsora.
A Pannon Reggeli műsorvezetői továbbra is
Brasnyó Zoltán, Sánta Zoltán, Zvekán Péter és Lajkó Anett.
Péntek esténként újra hallható lesz
a Csendháborítás műsora a Pannon Rádióban.
A Best of Reggeli című műsor is visszatér vasárnaponként
délelőtt 9 órától 12 óráig.
Szombat délutánonként újra hallható lesz
a FittZóna műsora is a Pannon Rádióban.
A Szabadkai Magyar Rádióban hétfőtől
reggel 6 órakor kezdődik a Napindító.
Ez után a Mozaik című műsor következik
délelőtt 10-től délután 4 óráig.
Visszatér a délutáni műsor is, a Körhinta
fél 5-től este 8 óráig a Szabadkai Magyar Rádióban.
A Körhinta műsorvezetője Manó.
Hétvégén maradnak a kívánságműsorok.
A változás az, hogy vasárnap délelőttönként lesz hallható
az Olvasónapló és az Agrárvilág.
hétfőtől újra látható lesz a Közügyek című műsor is
a Pannon Televízióban.
A Közügyek minden hétköznap este 6 óra 10 perckor kezdődik.
Új részekkel érkezik hétfőnként délután 5 órától a Sporthétfő,
kéthetente este 9 órától a Forog a kamera
és minden pénteken délután 5 órától a Pannon Gazda.
Továbbra is látható lesz a Szubjektív, a Közel-kép, a Hitünk,
a Természetvédelem határok nélkül műsor.
Tartsanak 2024-ben is a Pannon Rádióval,
a Pannon Televízióval és a Szabadkai Magyar Rádióval!


Karácsony második napja van

December 26-dika van, karácsony másnapja, Szent István napja van.

A magyar népszokások szerint a férfiak ilyenkor felköszöntik a falu Istvánjait és elkezdik a regölést is, ami karácsonyi és újévi köszöntés. A hiedelmek szerint egészség- és termésvarázsló nap van ma.
A magyar népszokások szerint a férfiak karácsony másnapján felköszöntik a falu Istvánjait és elkezdik a regölést is. A regölés a karácsonyi és újévi köszöntés. István napjától újévig, néhány területen vízkeresztig regöltek a legények vagy a felnőtt férfiak. A faluban házról- házra járva bőséget, boldogságot kívántak a következő évre. A népszokás szerint István napján "istvánoltak", azaz felköszöntötték a névnapjukat ünnepelő barátokat, rokonokat és gazdákat. Sok helyen még mindig él a hagyomány, mert a Kárpát-medencében még mindig rendkívül gyakori az István név. A regösök a házhoz való megérkezéskor a házigazdától engedélyt kértek, hogy elmondhassák az éneket, ezután elmesélték a csodaszarvas legendáját. Jókívánságokat adtak át a háziaknak és adományokat kértek. December 26-án nem Szent István királyt ünnepeljük, névadó szentjét István diakónust, aki az egyház első vértanúja volt.
A hiedelmek szerint egészség- és termésvarázsló nap van ma, ha szép idő van, jó termés lesz. Ha zúzmarásak a fák, de később kisüt a nap, akkor sok makk terem a jövő esztendőben.

Karácsony másnapja van

Ma december 26-a, csütörtök van.
Tegnap volt karácsony napja.
Ma Szent István napja van.
A magyar népszokás szerint
a férfiak ezen a napon
felköszöntötték a falu Istvánjait.
A magyar népszokás szerint
a férfiak ezen a napon
regölni mentek.
A regölés régen volt szokás.
A regöléskor a férfiak
házról-házra mennek és énekelnek.
Regöléskor a férfiak karácsonyi
és újévi jókívánságokat mondanak
a házak lakóinak.
Régen az emberek hittek abban,
hogy ez a nap egészségvarázsló nap.
Régen az emberek hittek abban,
hogy ez a nap termésvarázsló nap.
Ha ma szép lesz az időjárás,
akkor jó termés lesz jövő évben.


Új lendülettel működik Óbecsén a Petőfi iskola

Három évvel ezelőtt kis híján lakat került az óbecsei Petőfi Sándor Általános Iskolára, de összefogással sikerült megmenteni az intézményt. Azóta számos beruházást hajtottak végre, és több újítást is bevezettek az iskolában.

Legutóbb a mosdókat újították fel.
Új tetőszerkezet, korszerű taneszközök, egész napos oktatás, tehetséggondozás, diákszövetkezet – csak néhány azok közül a beruházások és újítások közül, amelyek az óbecsei Petőfi Sándor Általános Iskola mai működését jellemzik. 2019-ben az iskolát a bezárás veszélye fenyegette, mára viszont jelentősen megnövekedett a tanulók száma.
Potrebić Tőzsér Gabriella, igazgató, Petőfi Sándor Általános Iskola, Óbecse: „Az elmúlt két évben és az idei évben is nagyon megnőtt a szülők érdeklődése az iskolánk iránt, két párhuzamos tagozatot írtunk be az elmúlt két évben, és az idén is két első osztállyal indulunk, és egy szerb osztállyal.”
Legutóbb a felújított földszinti vizes gócot adták át rendeltetésének. A befejezett munkálatokat ma Szakállas Zsolt tartományi oktatási titkár is megtekintette. Az iskola beruházásait jelentős összegekkel támogatta a tartományi kormány is.
Szakállas Zsolt tartományi oktatási titkár: „Az elmúlt időszakban a tetőszerkezet cseréjét finanszíroztuk, a 2021-es évben pedig a vizes gócok felújítását támogattuk. Pillanatnyilag is egy beruházási támogatásunk nyitva van a tartományban, és várjuk a pályázókat, remélem, hogy Óbecséről is minél több pályázónk lesz a 2022-es évben is.”
Jelenleg egy nagy étkező kialakításán dolgoznak a mesterek, egy tavaly még tornateremként, jelenleg raktárként használt helyiségből pedig hamarosan korszerű művésztanterem lesz.

Folyamatos felújítások az óbecsei általános iskolában

Három évvel ezelőtt majdnem bezárták az óbecsei Petőfi Sándor Általános Iskolát.

Óbecse 1 település és község Vajdaságban.
Az emberek összefogásával
sikerült megmenteni az iskolát.
Azóta nagyon sok mindent felújítottak
az iskola épületében.
Nemrég felújították a mosdókat,
új tetőszerkezetet és taneszközöket is kapott az iskola.
Az általános iskola igazgatónője elmondta,
egyre több gyermek jár ebbe az iskolába.
Az általános iskola igazgatónője elmondta,
idén 2 magyar elsős osztály
és 1 szerb elsős osztály indul majd
szeptemberben az iskolában.
Idén 2022 van.
Az óbecsei Petőfi Sándor Általános Iskola
igazgatónőjét Potrebić Tőzsér Gabriellának hívják.
Jelenleg 1 nagy étkező kialakításán
dolgoznak a mesterek az iskolában.
Tervek szerint a régi tornateremből
1 korszerű művésztermet alakítanak ki
az óbecsei Petőfi Sándor Általános Iskolában.


November elsejétől kötelező a téli gumi használata

A téli abroncs használata ugyan kötelező, de hiányát csak akkor büntetik ha azt az időjárási viszonyok indokolják, azaz ha hó vagy jégréteg van az úton.

Egyelőre még nem alakultak ki nagy sorok szabadkai gumijavítóknál, viszont számítani lehet arra, hogy ez hamarosan változni fog, hiszen a nyálkás, csúszós útviszonyok miatt, novemberben sokan téli gumiabroncsra váltanak.
A héten ugyan 20 fok körül alakulnak a napi csúcshőmérsékletek Szerbiában, ennek ellenére bármikor beköszönthet a hideg időjárás és meglepheti a sofőröket. Ezért az illetékesek szerint jobb még ebben az enyhe időben felkészíteni gépjárműveinket a téli időjárásra, ugyanis 7 fok alatt a nyári gumik már nem nyújtanak megfelelő biztonságot.
Damir Brajkov szabadkai gumiszerviz-tulajdonos szerint egyre többen döntenek az új gumik vásárlása mellett. Kiemelte: az abroncsokon legalább 4 milliméter kell, hogy legyen a profilmélység és ajánlott 5-6 év után cserélni őket, mert elöregszenek, vagyis megkeményednek. Jó hír viszont, hogy a gumik ára tavaly óta nem változott, sőt egyes helyeken még olcsóbb is lett. „Kellemesen meglepődtünk, egy kis árcsökkenés volt az idén, úgyhogy nagyjából 5 százalékkal olcsóbb mint tavaly télen a téligumik, mivel megszoktuk, hogy állandóan mennek fel az árak meglepődtünk, ami pedig a szerelést illeti az is maradt a tavalyi szinten.”
A téli és a nyári gumik mellett az utóbbi években egyre többen vásárolják az univerzális, négy évszakos abroncsokat is. Ez a szakemberek szerint azoknak felel meg, akik csak ritkán és kis távolságokon vezetnek. Ahhoz, hogy zökkenőmentesen közlekedjünk a gumiabroncsok lecserélése csak egy tényező, hiszen emellett sokkal óvatosabban és figyelmesebben kell vezetünk, szem előtt tartva az út és időjárás kiszámíthatatlan viszontagságait – emelte ki Rózsa István gépjárművezető-oktató.  „Nagyobb követési távolságot tartsunk, figyeljünk oda a mellékutcákban haladókra, ha csúszik az úttest lehet, hogy ő nem tud megállni akkor mi tudjunk reagálni. Ezért is fontos a gumiválasztás, a téli. Esetleg ha nincsenek extrém hidegek akkor a négy évszakos gumi is megfelel. Ezt a szakemberek ajánlják, de itt is gyártótól függ, hogy mennyire jó az a négy évszakos gumi, melyik amelyik jó vagy kevésbé jó.”
A téli gumi használatát április elsejéig ellenőrizhetik a rendőrök, emellett a kocsiban hóláncnak is lennie kell. Ami pedig a bírságokat illeti 6 és 20 ezer dináros büntetéssel kell számolniuk azoknak, akik nyári gumikkal merészkednek a jeges vagy havas utakra. A jogi személyek ennél sokkal borsosabb bírságra számíthatnak, 100 ezer és 800 ezer dinár közötti pénzbüntetést is kiróhatnak rájuk. A biztosítótársaságok sem kíméletesek a nem megfelel abronccsal felszerelt járművek tulajdonosaival. Balesetkor ugyanis nem kötelesek megtéríteni a kárt, ha november elseje és április elseje között a kerekeken nyári gumik voltak.

Mától kötelező a téli gumi használata

Mától kötelező a téli gumi használata a szerbiai utakon

Mától kötelező a téli gumi használata,
de hiányát csak akkor büntetik,
ha hó vagy jég van az úton.
Most még nem alakultak ki nagy sorok
a szabadkai gumijavítóknál.
Ez a következő napokban várhatóan változni fog.
A csúszós, nedves utak miatt, novemberben
sokan téli gumikra váltanak.
Most még 20 fok körül alakulnak a napi hőmérsékletek,
de bármikor megérkezhet a hideg időjárás.
A szakemberek szerint jobb még ebben az enyhe időben
felkészíteni a járműveket a téli időjárásra.
Fontos tudni, hogy 7 fok alatt a nyári gumik
már nem biztonságosak az utakon.
A szakemberek azt ajánlják,
hogy 5 vagy 6 év után cseréljék le a régi gumikat újakra.
Jó hír, hogy a gumik ára tavaly óta nem változtak.
Tavaly 2022 volt.
Vannak helyek, ahol még olcsóbbak is lettek a téli gumik.
Egyre többen vásárolják a 4 évszakos gumikat is.
A téli gumi használatát április 1-jéig ellenőrizhetik a rendőrök.
Fontos azt is tudni,hogy a kocsiban hóláncnak is lennie kell.
Akik nyári gumikkal vezetnek a jeges vagy havas utakon,
azok 6 ezertől 20 ezer dináros büntetésre is számíthatnak.
A biztosítótársaságok balesetkor nem kötelesek
kifizetni a kárt, ha november 1-je
és április 1-je között a kerekeken nyári gumik voltak.


Várja az önkéntes véradókat a Vajdasági Vérátömlesztő Intézet

A jövő héten a tartomány több településére is eljutnak vérgyűjtési akciójuk során.

Hétfőn például Nagykikindán 8:30-tól 13 óráig, Palánkán 8-tól 12-ig és 14-től 18 óráig várják az önkénteseket, mindkét településen a Vöröskereszt épületében. Kedden Nagybecskereken, szintén a Vöröskeresztben zajlik a véradás 15-től 18 óráig.
További részletek a vajdasági településeken lehetséges véradási akciókról a budidavalackrvi.com oldalon találhatók.

Várja a véradókat a Vajdasági Vérátömlesztő Intézet

Ezen a héten több véradási akciót is szervez a Vajdasági Vérátömlesztő Intézet.

Az önkéntes véradók ezen a héten
több vajdasági településen is adhatnak vért.
Ma például Nagykikindán lesz
önkéntes véradási akció
délelőtt 8:30-tól délután 13 óráig.
Ma Palánkán is várják az önkéntes véradókat
reggel 8 órától 12 óráig
és délután 2 órától délután 6 óráig.
Mindkét településen a Vöröskereszt épületében
tartják meg az önkéntes véradási akciót.
Ma november 8-a, hétfő van.
Kedden Nagybecskereken tartják
a véradási akciót délután 3 órától délután 6 óráig
a nagybecskereki vöröskereszt épületében.
Kedd november 9-e, holnap lesz.
A véradás nagyon fontos dolog.
Véradással 3 másik életet menthetünk meg.
Vért minden egészséges nagykorú ember adhat.
Nagykorú az, aki betöltötte a 18. életévét.
Még több információ a vajdasági településeken
megszervezett véradási akciókról
a következő internetes oldalon lehet olvasni:
budidavalackrvi.com


Érkezik az újabb anyagi segítség

Ezúttal 20 euró dinár ellenértékét küldi a szerb állam.

A válságkezelő támogatást kedden, vagyis holnap a nyugdíjasoknak utalják át, minden más felnőtt állampolgár, aki korábban vagy a közelmúltban kérte, szerdán vagy csütörtökön jut hozzá az összeghez. Utólag több mint 99 ezren kérték a pénzt.

Érkezik az újabb 20 eurós támogatás

Kedden érkezik az újabb 20 eurós támogatás.

Kedd december 7-e, holnap lesz.
Kedden a nyugdíjasok kapják meg
a 20 eurós támogatást.
A többi szerbiai nagykorú állampolgár
szerdán vagy csütörtökön kapja meg
a 20 eurós támogatást.
Szerda december 8-a lesz.
A 20 eurós támogatást a szerb állam fizeti ki
minden nagykorú szerb állampolgárnak,
aki korábban már jelentkezett a támogatásra.
Nagykorú az, aki betöltötte a 18. életévét.
A 20 eurós támogatást dinárban kapják meg a lakosok.
A támogatásra utólag több mint 99 ezer szerbiai lakos jelentkezett.


Május 11-én újranyitják Szerbiában az óvodákat

Az ezzel foglalkozó munkacsoport javaslata alapján az első körben az idősebb korosztály, vagyis az 5-6 éves gyerekek térhetnek vissza az iskoláskor előtti intézményekbe.

A működéshez szükséges utasításokat a napokban kapják meg az intézmények. Nyitás előtt az óvodák épületeit fertőtlenítik, illetve azok felügyelőségi ellenőrzéseken is átesnek. Az intézmények munkásainak egészségügyi teszteken, illetve szűrővizsgálatokon kell átesniük, mielőtt újra dolgozhatnak. Vicsek Annamária oktatási államtitkár a szülőknek azt tanácsolja, kezdetben csak akkor vigyék óvodába a gyerekeket, ha nem tudják más módon megoldani a felügyeletüket.
Vicsek Annamária, oktatási államtitkár: „Minden gyermek minden óvodába lépéskor, óvodába jövetelkor egy lázmérésen fog keresztül jutni. Ezt megelőzően pedig orvosi vizsgálaton kell, hogy átessen. Tehát az orvos ugyanúgy, mint minden szeptember előtti óvodakezdéskor egészségügyi ellenőrzést végez. Be kell bizonyítani a családnak, hogy egészséges a gyermek. Ha ez megtörténik és a reggeli lázméréskor, vagy testhőmérséklet méréskor rendben van, akkor az óvoda a gyermeket fogadni fogja. Az óvoda megkapja majd azt a konkrét instrukciót is, mit kell abban az esetben tennie, ha egy gyermek az óvodai tartózkodás alatt kezd olyan tüneteket mutatni, amelyek esetleg a covid-19 vírussal történt fertőzésre utalhatnak.”

Május 11-én újranyitnak az óvodák

Május 11-én újranyitnak az óvodák Szerbiában.

Először az 5 és a 6 éves
gyerekek mehetnek
az óvodákba.
Az óvodák nyitása előtt
az óvodák épületei
fertőtlenítve lesznek.
Az óvodák nyitása előtt
az óvodákban dolgozó
embereknek
egészségügyi tesztet
kell csináltatniuk.
Az óvodák nyitása előtt
a gyerekeknek
orvosi vizsgálatra kell menniük.
Minden nap, meg fogják mérni
a gyerekek lázát
az óvodába lépés előtt.
Ha a gyerek egészséges,
akkor mehet óvodába.
Ha a gyerek beteg,
akkor nem mehet óvodába.
A szülőknek azt tanácsolják,
hogy kezdetben
akkor vigyék a gyerekeket
óvodába, ha máshogy
nem tudják megoldani
a gyerekek felügyeletét.


Mától igényelhető a nyugdíjaskártya

A Köztársasági Nyugdíj- és Rokkantbiztosítási Alap kirendeltségeiben vagy elektronikus úton mától lehet igényelni a nyugdíjaskártyát, amely azonosításra szolgál bizonyos kedvezményekre való jogosultság érvényesítésekor.

Használatának kezdetét október 1-jére jelentették be. Kártyafelhasználó lehet minden nyugdíjas, továbbá az ápolási és segélynyújtási, valamint egészségkárosodási pótlékra jogosultak, a rokkantak – köztük a rokkant gyermekek is – valamint a munkanélküliség időszakára járó ideiglenes segélyben részesülők, akiknek nincs rokkantsági nyugdíjuk. A kártya személyesen vagy elektronikus úton, törvényes képviselő vagy meghatalmazott személy által is igényelhető. Interneten a www.zpk.trezor.gov.rs címen kell kitölteni az űrlapot.
A kiadott kártyákról a nyugdíjbiztosító vezet nyilvántartást, a kártya a PIO tulajdona, és személyes használatra adják ki, díjmentesen. Az árucikkek és szolgáltatások fizetésekor a kártya felhasználója pontokat kap: minden elköltött 500 dinár után 1 pont jár a PIO-tól. A hónap folyamán megszerzett pontok értéke nem haladhatja meg a szerbiai átlagnyugdíj összegét. A nyugdíjaskártya-tulajdonos az összegyűjtött pontok alapján juthat bizonyos kedvezményekhez, árengedményre jogosulhat, ajándékot kaphat stb. A megszerzett és felhasznált pontokat a PIO tartja számon, a pontokat nem lehet pénzre váltani, és nem ruházhatók át más személyre. A nyugdíjbiztosító az interneten közzéteszi a kedvezményeket nyújtó cégek listáját. Korábban elfogadott ajánlásaiban a kormány azt javasolta a köztársasági és tartományi szerveknek, valamint a helyi önkormányzatoknak, hogy foganatosítsanak intézkedéseket, melyek révén a kártyafelhasználók kedvezményekben részesülhetnek, a magán- és köztulajdonban levő jogi személyeknek és vállalkozóknak pedig azt, hogy tegyék lehetővé ezeknek a kedvezményeknek az érvényesítését.
Siniša Mali pénzügyminiszter arra hívta fel a felsorolt kategóriákba tartozó polgárokat, hogy mától kezdve minél többen kérjék a kártyát, azaz használják majd ki a felkínált kedvezményeket. Mint mondta, a kártya igénylése egyszerű, a nyugdíjbiztosító minden kirendeltségében lesz olyan személy, aki segít kitölteni az űrlapot. Folynak a tárgyalások az üzlethálózatok, bevásárlóközpontok illetékeseivel, hogy minél többen kapcsolódjanak be az akcióba, és várható, hogy „egyes nagykereskedelmi láncok jóváhagyják az engedményeket a nyugdíjasoknak”. A nyugdíjas kártyák „új generációja” sokkal több kedvezményt nyújt a régi, 2018 óta kiadott kártyáknál, melyek felmutatásával az idősek buszon vagy vonaton most is olcsóbban utazhatnak, illetve egyes üzletekben és gyógyszertárakban engedményt kaphatnak.
Mali azt is megemlítette, hogy az eddiginél több pénz áll rendelkezésre az évente megszervezett ingyenes gyógyüdülésre, és ennek köszönhetően az idén már 15.000 nyugdíjas tölthet el tíz napot valamelyik hazai gyógyfürdőben. A nyugdíjbiztosító által készített tájékoztató kiadványban, amelyet minden nyugdíjas címére eljuttatnak, erről és minden más, nyugdíjasokat érintő kérdésről tájékozódhatnak az idősek. A miniszter emlékeztetett Vučić államfő minapi bejelentésére is, mely szerint még az idén két számjegyű nyugdíjemelés várható.

Mától igényelhető a nyugdíjaskártya

Mától lehet igényelni a nyugdíjaskártyát.

Ma március 15-e, szerda van.
A Köztársasági Nyugdíj- és Rokkantbiztosítási Alap
kirendeltségeiben vagy az interneten keresztül
lehet igényelni a nyugdíjaskártyát.
A www.zpk.trezor.gov.rs internetes oldalon
kell kitölteni az űrlapot a kártya igényléséhez.
A nyugdíjas kártyával a nyudíjas
különböző kedvezményekhez juthat.
Különböző áruk és szolgáltatások fizetésekor
a kártya felhasználója pontokat kap.
Minden elköltött 500 dinár után 1 pont jár.
A nyugdíjaskártya-tulajdonos az összegyűjtött pontok alapján
bizonyos kedvezményekhez juthat.
Ilyen kedvezmény például az árengedmény vagy ajándék.
A kártyára összegyűjtött pontokat
nem lehet pénzre váltani.
A kártyát csak a nyugdíjas használhatja,
nem adhatja másnak át.
A nyugdíjbiztosító az interneten közzéteszi
a kedvezményeket nyújtó cégek listáját.
A nyugdíjaskártyákat október 1-jétől
lehet használniuk a szerbiai nyugdíjasoknak.
Nyugdíjaskártyát igényelhet minden nyugdíjas,
az ápolási és segélynyújtási,
valamint egészségkárosodási pótlékra jogosultak,
a rokkantak, a rokkant gyermekek is.
Nyugdíjaskártyát igényelhet
a munkanélküliség időszakára járó
ideiglenes segélyben részesülők,
akiknek nincs rokkantsági nyugdíjuk.
A nyugdíjaskártyákat ingyen adják ki.
Siniša Mali a szerb pénzügyminiszter arra kéri
a szerbiai nyugdíjasokat, hogy minél többen
éljenek ezzel a lehetőséggel, és igényeljék
a nyugdíjaskártyákat.


Hosszabb lesz az iskolai szünet

Meghosszabbítják a szerbiai általános és középiskolások számára a februári szünidőt. Erről döntött Branko Ružić, oktatási miniszter.

Eszerint február 17-e és 18-a is munkaszüneti nap lesz a diákoknak. Február 15-e és 16-a Szerbia államiságának napja, egyébként is állami ünnep, az iskolákban eredetileg 14-e is munkaszüneti nap lenne, így pedig a két hétvégével összekötve kilenc napot pihennek a tanulók, február 12-től 20-ig. Az iskolapadokba február 21-én, hétfőn térnek vissza. A döntést a jelenlegi járványügyi helyzettel indokolják. Az iskolákat azonban arra kötelezik, hogy a tanév végéig két munkanapot pótoljanak be, a tanévet pedig három nappal meghosszabbítják, így az június 21-e helyett 24-ig tart majd. Három nap múlva döntenek arról, hogy az iskolák ilyen tekintetben hogyan szervezik meg a tanítást, munkaszombatok beiktatásával, 15 perccel hosszabb órákkal, vagy másként. A jelenlegi tervek szerint március 25-én és 26-án szervezik meg a próba kisérettségit, élesben pedig június 27-én, 28-án, és 29-én kerül sor a nyolcadikosok záróvizsgáira.
Vicsek Annamária, oktatási államtitkár elmondta, hogy a fiatalok is vegyék komolyan a járványügyi intézkedéseket."Én azt hiszem, hogy mindenkinek nagyon fontos üzenetem az, hogy vegyük komolyan ezt a szünetet, és ne arról szóljon a szünet, hogy a gyerekek továbbra is valakinél házibulit csapnak, összejönnek, és zárt térben együtt vannak, menjenek korcsolyázni, menjenek sétálni a szabadban, legyenek olyan tevékenységek, ahol az együttlét meg a barátkozás benne van, hiszen minden szünidőnek ez a fő célja, hogy megpihenjenek az iskolától, és az iskolával kapcsolatos tevékenységektől, csak vegyék komolyan azt, hogy a járványügyi óvintézkedések nem véletlenül vannak így, és nem véletlen ez a döntés is."

Hosszabb lesz az iskolai szünet

Meghosszabbítják a szerbiai iskolákban a februári szünidőt.

A szerbiai általános és középiskolások számára
lesz hosszabb a februári szünidő.
Erről Branko Ružić, a szerb oktatási miniszter döntött.
Eredetileg február 14-től 16-ig lett volna
szünidő az általános és a középiskolás tanulók számára.
Február 15-e és 16-a a Szerbia államiságának napja.
Ez a 2 nap állami ünnep lesz Szerbiában.
A jelenlegi rossz járványhelyzet miatt lesz hosszabb
a februári szünidő az általános és középiskolákban.
Így február 12-től február 20-ig pihennek majd a diákok.
Összesen 9 napos szünidő lesz februárban.
Az iskolapadokba február 21-én, hétfőn
térnek vissza a szerbiai általános
és középiskolás tanulók.
A hosszabb februári szünidő miatt
az iskoláknak tanév végéig 2 munkanapot
be kell majd pótolniuk.
A tanév vége június közepén lesz.
A hosszabb februári szünidő miatt
a tanévet pedig 3 nappal meghosszabbítják.
Ez azt jelenti, hogy június 21-e helyett
június 24-ig tart majd a tanév.


Háromszázezer dináros támogatás az elsőszülött gyermek után

Január elsejétől 300 ezer dinárra nő az állami támogatás az elsőszülött gyermek után Szerbiában. Erről döntött ülésén a kormány.

Eddig az első baba után 100 ezer dinár járt a szülőknek. Ezt az összegezett most háromszorosára növelték. Aleksandar Vučić szerb köztársasági elnök javaslatára döntött a támogatás megemeléséről a kormány.

300 ezer dináros támogatás az elsőszülött gyermekek után

Az elsőszülött gyermek után január 1-jétől 300 ezer dinárra nő az állami támogatás Szerbiában.

Erről a szerb kormány döntött.
A szerb kormányban azok a politikusok
dolgoznak, akik döntéseikkel az országot irányítják.
Eddig az első baba után 100 ezer dinárt
kaptak a szülők.
Aleksandar Vučić javasolta a szerb kormánynak,
hogy emelkedjen meg az első baba után járó
támogatás az országban.
Aleksandar Vučić a szerb államfő.
A döntés szerint 2022. január 1-jétől
növekszik meg 300 ezer dinárra
az első baba után járó támogatás.


Hétfőtől újra várják a vajdasági iskolák és óvodák a gyerekeket

Az illetékesek szerint a regisztrált influenzás esetek száma jelenleg közepes szinten van, valamint az influenzaszerű megbetegedések száma csökken.

Február 12-e óta szünetel a tanítás Vajdaságban. A térségben magas volt az influenza intenzitása, és egyre többen betegedtek meg. A Tartományi Egészségügyi Titkárság javaslatára függesztették fel ideiglenesen a munkát az oktatási intézményekben február 24-ig.

Hétfőtől újra kezdődik a tanítás

Hétfőtől újra kezdődik a tanítás a vajdasági iskolákban és óvodákban.

Hétfő február 24-e lesz.
Február 12-től szünetelt a tanítás
a vajdasági iskolákban és óvodákban.
Az influenzajárvány miatt szünetelt
a tanítás a vajdasági iskolákban
és óvodákban.
Sok tanuló influenzás volt,
ezért szünetet tartottak
a vajdasági iskolákban és óvodákban.
Az influenza 1 vírusos betegség.
Az influenzát az emberek
egymástól is el tudják kapni.
Az influenzás beteg tüsszög,
köhög, folyik az orra és lázas.
Most már kevesebb
az influenzás beteg Vajdaságban.
A tanítás újra el tud kezdődni,
mert kevesebb az influenzás beteg.


A beoltott lakókat lehet látogatni az idősotthonokban

Mától látogathatók a szerbiai idősotthonok azon lakói, akik felvették a koronavírus elleni védőoltást. Feltétel azonban, hogy az adott intézményben legalább 14 napja ne forduljon elő koronavírus-fertőzés.

Radoslav Milovanović szerint nagy az érdeklődés a látogatások iránt, ehhez azonban előre be kell jelentkezni, ezt követően pedig megtervezik a látogatás menetét. A Magán Idősotthonok Szervezetének elnöke hozzátette, hogy a látogatások 45 percesek lehetnek, és egy külön, ezekre az alkalmakra kijelölt helyiségben történhetnek.

Mától lehet látogatni azokat az időseket a szerbiai idősotthonokban, akik felvették a vakcinát.

Ma február 23-a, kedd van.
Csak azokat az idős embereket
szabad meglátogatni
az idősek otthonában, akik
már felvették a koronavírus
elleni védőoltást.
Az is szabály, hogy csak
akkor szabad látogatni
az idősotthon lakóját,
ha az idősek otthonában legalább
14 napja nem volt senki
koronavírusos beteg.
Sok család szeretné már
meglátogatni az idős
hozzátartozóját az idősotthonokban.
A látogatáshoz előre be kell
jelentkezni az embernek.
A látogatások 45 percesek lehetnek
a szerbiai idősotthonokban.
A látogatások 1 külön
helyiségben történhetnek meg.
Ezek a szabályok azért kellenek,
hogy ne kapja el senki
a koronavírus betegséget
a szerbiai idősotthonokban sem.


Úszómedencével bővülhet az adai wellnessközpont

Újabb fejlesztések valósulnak meg az adai fürdőben.

Fennállásának egyéves évfordulóját ünnepelte az egyre nagyobb népszerűségnek örvendő wellnessközpont. Az Adica Üdültetési Közvállalat létesítményét januárban 8000 fő kereste fel, míg februárban akadt olyan nap is, amikor 600-an látogattak el a fürdőbe.
A meglévő termálvízzel feltöltött medencék, a finn szauna, a gőz- és a pezsgőfürdő mellett a jövőben további újításokkal kedveskednek majd az odalátogatóknak - ismertette Juhász Tibor, az Adica Üdültetési Közvállalat igazgatója.
Juhász Tibor, igazgató, Adica Üdültetési Közvállalat, Ada: „Aláírtuk az illetékes minisztériummal azt a szerződést, amely alapján támogatnak bennünket abban, hogy összekössük a wellnessközpontot a legközelebbi kültéri medencével egy melegített padlófűtéses folyosóval, illetve erre a medencére egy túlnyomásos ballont teszünk, valamint a medence körül is padlófűtést fogunk elhelyezni. Ez azt jelenti, egyrészt sokkal több terük lesz a vendégeknek, hiszen ez a medence 25x12,5 méter, a vendégeink át tudnak sétálni ehhez a medencéhez. Itt úszni lehet.”

Úszómedencével bővülhet hamarosan az adai wellnessközpont.

Az adai fürdőben folyamatos fejlesztéseket végeznek.
Az adai wellnessközpont 1 éve működik.
Egyre népszerűbb az adai wellnessközpont.
A wellnessközpontot januárban 8 ezer fürdőző
látogatta meg.
Februárban volt olyan nap is, amikor
600 fürdőző volt a wellnessközpontban.
A fürdőben termálvízzel feltöltött medencék,
finn szauna, gőzfürdő és pezsgőfürdő is található.
Tervek szerint a wellnessközponthoz
kapcsolnak majd egy kültéri medencét is,
ami körül padlófűtést vezetnek.
Ez egy nagy méretű medence, ahol úszni lehet.


Várják az óvodába iratkozókat Zentán

Zentán május 21-éig lehet beiratkozni az óvodákba. A szülők ezt az intézmény honlapján, valamint személyesen is megtehetik.

Juhász Attila, Zenta község tanácsának művelődéssel és oktatással megbízott tanácstagja elmondta, az óvodát 179, az általános iskolát 198 tanuló fejezi.
A város négy középiskolájának egyikébe pedig 330 diák iratkozhat majd be, ugyanis ennyi helyet láttak elő.
Juhász Attila, Zenta község tanácsának művelődéssel és oktatással megbízott tanácstagja: „Ebből is látszik, hogy mi nem csak a saját, a községünk területén nyolc osztályt fejezett gyerekekre építünk, hiszen mi mégiscsak egy Tisza-menti oktatási központnak számítunk és készen állunk az újabb generációk befogadására. Ami külön örömmel és büszkeséggel tölt el, hogy a Magyar Agrár- és Élettudományi Egyetem zentai konzultációs bázisa, központja is több diák beiratkozására vállalkozik, itt levelező tagozatra.”

Várják az óvodába iratkozókat Zentán

Zentán május 21-ig lehet beiratkozni az óvodákba.

Zenta 1 város és község Vajdaságban.
A szülők az interneten keresztül
és személyesen is beírathatják gyermekeiket
az óvodába Zentán.
A kiválasztott óvoda internetes oldalán
lehet beíratni a gyermekeket az óvodába Zentán.
Személyes iratkozás azt jelenti,
hogy a szülő bemegy a kiválasztott
óvodába, és beíratja gyermekét.
Idén az óvodát 179 kisgyermek fejezi Zentán.
Idén az általános iskolát 198 tanuló fejezi Zentán.
Idén 2021. van.


Bankhitelt is igényelhetünk majd e-portálon keresztül

Hamarosan elektronikus úton iratkozhatnak be a középiskolások, bankhitelt is vehetünk majd fel otthonról és a gyerekek iskolai oktatását is követhetjük majd e-portálon keresztül.

Mihailo Jovanović azt mondta, a középiskolások iratkozására vonatkozó internetes portál még idén megvalósulhat. A kívánságlista kitöltésétől az iratkozásig, semmiért nem kell majd elmenni az oktatási intézményekbe.
Az IT-technológiákért és az eUpraváért felelős iroda igazgatója kiemelte, az e-portálok létrehozásának célja, hogy lerövidüljön a várakozási idő az ügyintézések alkalmával, továbbá hogy az ügyfélfogadó intézmények dolgozói az elektronikus rendszeren keresztül mindent el tudjanak intézni.

Bankhitel és középiskolába való jelentkezés is az interneten keresztül

Hamarosan az interneten keresztül lehet majd bankhitelt igényelni.

Bankhitel alkalmával a bank
ad pénzt az embernek.
Az ember utána több ideig
fizeti vissza részletekben
azt a pénzt, amit a bank adott.
Bankhitelt akkor vesz fel
az ember, ha vásárolni
akar nagyobb dolgot,
de nincs rá pénze.
Sok ember bankhitelt vesz fel
például a házvásárláskor
vagy autó vásárlásánál.
Hamarosan az interneten keresztül
lehet majd beiratkozni
a szerbiai középiskolákba is.
Hamarosan az interneten keresztül
tudják követni a szülők azt,
hogy hogyan tanulnak
a gyerekek az iskolákban.
A középiskolába való beiratkozás
az interneten keresztül
még az idén elkezdődhet.
Idén 2021 van.
Ha az interneten keresztül
történik majd a középiskolákba
való iratkozás, akkor
minden dokumentumot otthonról
fel tud tölteni a tanuló és a szülő.
Ez azt jelenti, hogy nem kell
bemenni a középiskolába
az iratkozás idején.
Az interneten történő ügyintézés
azért jó, mert nincs hosszú
várakozási idő.


Zavartalanul üzemel a Horgos-Röszke közúti határátkelőt

Ma pontban hét órakor újra megnyitották a Horgos-Röszke közúti határátkelőhelyet, a tegnap történt incidensek után.

Tegnap hajnalban migránsok próbáltak erőszakkal áttörni Magyarországra Röszkénél. Az illetékesek elmondták a stábunknak, hogy egyelőre nyitva lesz a határ. Az illetékesek már a kerítést is rendbe hozták. A Horgos-Röszke közúti határátkelő mindkét irányba zavartalanul üzemel.

Zavartalanul dolgozik a Horgos-Röszke közúti határátkelő

Ma már zavartalanul dolgozik a Horgos-Röszke közúti határátkelő.

Ma minden rendben van
a Horgos-Röszke közúti határátkelőn.
Ma reggel 7 órakor újra megnyitották
a Horgos-Röszke közúti határátkelőt.
Ma január 29-e, szerda van.
Tegnap zárva volt
a Horgos-Röszke közúti határátkelő.
Tegnap hajnalban probléma történt
a Horgos-Röszke közúti határátkelőn.
Tegnap hajnalban migránsok
rúgták be a kerítést
a Horgos-Röszke közúti határátkelőn.
Mára a kerítést is megjavították
a határátkelőn.
A migránsok Magyarországra
akartak menni.
A migránsoknak nincs útlevelük,
ezért nem szabad átmenniük a határon.


Hat sávval bővül a Horgos-Röszke autópálya-határátkelőhely

Elkezdődtek a Horgos-Röszke autópálya-határátkelőhely szerbiai oldalának bővítési munkálatai. A határon hat új sáv lesz összesen.

Két teherforgalmi és kettő az autóbuszok számára biztosított sáv, valamint újabb két sáv lesz fenntartva a személyforgalom számára. A beruházás értéke több mint kétmilliárd dinár.
A Horgos-Röszke autópálya határátkelő az egyik legforgalmasabbnak számít nemcsak Szerbiában, hanem az egész Nyugat-Balkánon - nyilatkozta Matej Zakonjšek. A Nyugat-Balkáni Közlekedési Közösség Állandó Titkárságának igazgatója kiemelte, ez az átlépő köti össze az egész régiót az Európai Unióval: „Ez egyben az egyik legforgalmasabb határátkelő is a régióban, ahol a legtovább kell várakozni. Ez a lépés további lehetőségeket teremthet, annak érdekében, hogy ez a határátkelőhely nagyobb legyen, és hogy jobban megközelíthető legyen a kamionok, az utasok számára.”
Az eseményen jelen volt a Tartományi Képviselőház elnöke is. Pásztor István elmondta, a munkálatok nagyjából másfél év múlva fejeződhetnek be: „Egészen biztos, hogy a szerb oldalon meglesznek a fizikai adottságai annak, hogy kényelmesebben, nagyobb áteresztőképességgel tudjon működni a határátkelő. Emellett folyamatban van a Hercegszántó-Béreg határátkelőnek a bővítése is, és képessé tétele a teherforgalomra.”
A határ bővítése is mutatja, hogy a szerb-magyar kapcsolatok történelmi csúcson vannak - mondta Tomislav Momirović a helyszín megtekintésekor. A szerb közlekedési miniszter hozzátette, a határon hat új sáv lesz összesen. Kitért a vasúti fejlesztésekre is: „Amikor befejezzük a gyorsvasutat, és amikor befejezzük a Szabadkától Szegedig tartó vasútvonalat, ami nagyon fontos Szabadka és Észak-Szerbia számára, akkor országunkban egészen más lesz a helyzet a közlekedés tekintetében.”
Az illetékesek nemcsak gördülékenyebb határátlépést várnak a mostani fejlesztéstől, hanem azt is, hogy újabb befektetők érkezzenek a térségbe.

Építkezés a Horgos-Röszke autópálya-határátkelőnél

Elkezdődtek az építkezési munkálatok a Horgos-Röszke autópálya-határátkelő szerbiai oldalánál.

A határon 6 új sáv lesz összesen.
2 teherforgalmi sáv és 2 az autóbuszok
számára kiépített sáv lesz a határátkelőn.
A teherforgalmi sáv a kamionosoknak lesz kiépítve.
A személyforgalom számára is 2 új sáv lesz
kiépítve a határátkelő szerbiai oldalán.
A személyforgalom az autósok, a motorosok
és a gyalogosok számára lesz kiépítve.
A Horgos-Röszke autópálya-határátkelő
az egyik legforgalmasabb határ Szerbiában.
Mivel a legforgalmasabb határátkelő
a Horgos-Röszke határ, ezért itt kell
legtöbbet várakozniuk az utasoknak.
A 6 új sáv kiépítése lehetővé teszi,
hogy nagyobb legyen a határ,
és gyorsabb legyen a határátlépés
az utasok számára.
Pásztor István elmondta,
a munkálatok várhatóan 1,5 év múlva
fejeződhetnek be.
Pásztor István a VMSZ elnöke.
A VMSZ a Vajdasági Magyar Szövetség rövidítése.
Pásztor István azt is elmondta,
hogy tervben van a Hercegszántó-Béreg
határátkelőnél az az újítás,
hogy a jövőben fogadni tudja a teherforgalmat is.


Már most is tüneteket okozhat a parlagfű virágpora

A növény pollenkoncentrációja jelenleg közepes szintű, de a következő napokban várhatóan fokozódni fog a pollenterhelés.

A gyomnövény virágporára allergiások egyre több helyen tapasztalhatnak gyenge, szénanáthás tüneteket: orrfolyást, tüsszögést, orr- és szemviszketést, könnyezést, fáradékonyságot. A növények rendszeres kaszálása fontos, mivel ezzel csökkenteni lehet a levegőben a parlagfű virágporának mennyiségét.

Már most is tüneteket okozhat a parlagfű pollenje.

A pollen virágport jelent.
A parlagfű virágporára sok ember allergiás.
A parlagfűre allergiás ember tünete például
az orrfolyás, a szemviszketés, tüsszögés,
könnyezés, fáradékonyság.
A következő napokban erősödhet
a parlagfű pollenkoncentrációja.
A parlagfű pollenkoncentrációja azt jelenti,
amikor sok virágpor van a levegőben,
és ez rossz hatással van az arra
allergiás emberekre.
A parlagfű folyamatos kaszálása nagyon fontos.
A parlagfű folyamatos kaszálásával
lehet elérni azt, hogy kevesebb
virágpor kerüljön a levegőbe.
Aki nem kaszálja le a parlagfüvet
a lakása területén, büntetést is kaphat.